Sokongan kesihatan mental di tempat kerja masih kurang

KUALA LUMPUR, 19 Rabiulawal 1445H, Khamis – Kehidupan Anita Abu Bakar lebih sedekad lalu begitu indah, bahagia mempunyai seorang suami yang penyayang, dianugerahi dua anak yang comel dan karier sebagai ahli bank pelaburan.

Pada zahirnya, tidak ada yang gagal dalam hidup wanita ini, namun batinnya diselubungi kisah yang berbeza.

“Saya sering dilanda kebimbangan, mengalami serangan panik dan juga sedikit kemurungan. Saya sebenarnya tidak sihat,” kongsinya dengan Bernama.

Pada tahun 2010, beliau mengalami gangguan emosi yang teruk sehingga tidak mampu bekerja dan hanya terlantar di katil. Anita terpaksa bergantung kepada ibu dan suaminya. Fikirannya bercelaru sehingga ada ketika muncul perasaan mahu membunuh diri.

“Banyak betul yang berlaku sehinggakan tubuh dan otak saya tidak boleh menerimanya lagi. Saya langsung tidak boleh melakukan apa-apa termasuk menguruskan keluarga saya,” katanya.

Menurut Anita, sukar untuk beliau mendapatkan bantuan sebelum mengalami gangguan emosi. Sebagai ketua, beliau perlu cekal dan menunjukkan tiada apa yang tidak kena dengan dirinya. Keadaan itu menjadikan dirinya rasa begitu terpinggir dan kesepian, sehingga beliau berasa perlu mencari ‘talian hayat’.

“(Mereka di pejabat) tahu saya kurang sihat, tetapi mereka tidak tahu mengapa atau puncanya. Semestinya saya berasa malu, itu sebab perkara ini tidak dibincangkan,” tambahnya.

Tiga belas tahun berlalu sejak ‘episod hitam’ ini berlaku dalam kehidupan Anita dan menjelang Hari Kesihatan Mental Sedunia pada 10 Oktober ini, beliau dan pendukung kesihatan mental lain berpandangan,  kesedaran serta sokongan untuk kesihatan mental semakin baik dengan stigma yang berkurangan. Bagaimanapun, mereka menambah, masih banyak ruang untuk pembaikan terutama untuk golongan pekerja.

AKIBAT ABAI KESIHATAN MENTAL

Hasil satu penyelidikan mendapati Malaysia adalah salah sebuah negara yang pekerjanya terpaksa bekerja waktu yang panjang, iaitu 45 jam seminggu dengan dua minggu cuti tahunan. Ini berbanding dengan Australia, yang pekerjanya bekerja 33 jam seminggu dan mendapat sebulan cuti tahun.

Tinjauan oleh entiti swasta dan Kerajaan mendapati semakin ramai rakyat Malaysia melaporkan masalah kesihatan mental, beban kerja berlebihan, tidak cukup tidur dan berasa tertekan. Penyelidik berpendapat, jumlah yang tinggi itu juga berpunca daripada kesedaran yang tinggi akan masalah kesihatan mental dan kesediaan untuk mendapatkan bantuan.

Menurut Tinjauan Kesihatan dan Morbiditi Kebangsaan 2015, sebanyak 29 peratus orang dewasa di Malaysia mengalami masalah kesihatan mental. Tinjauan tahun 2019 menunjukkan sebanyak 2.3 peratus orang dewasa di Malaysia mengalami kemurungan. Namun tinjauan itu tidak pula menyatakan jumlah peratus isu kesihatan mental yang berkaitan dengan kerja.

Organisasi bukan Kerajaan Relate Malaysia mendapati hasil tinjauan pada tahun 2018 menunjukkan sebanyak 29 peratus pekerja melaporkan keadaan kesihatan mental yang lemah. Pada tahun 2019, American Insurance Association mendapati 51 peratus pekerja mengalami tekanan berkait dengan kerja sementara 53 peratus melaporkan mereka tidur kurang daripada tujuh jam sehari.

Menurut penyelidikan psikologikal, tekanan berkaitan kerja yang seumpama itu boleh menyebabkan kesilapan, kurang produktiviti dan cabaran kesihatan mental.

Satu analisis ekonomi oleh Sook Ning Chua dan diterbitkan dalam Lancet Psychiatry pada tahun 2020 mendapati, keadaan kesihatan mental di tempat kerja menyebabkan kos kepada ekonomi Malaysia, dianggarkan sebanyak RM14.46 bilion pada tahun 2018.

Dari segi undang-undang, Malaysia ada membuat peruntukan bagi kesihatan mental pekerja kerana Akta Kesihatan dan Keselamatan Pekerjaan 1994 (OSHA) memerlukan majikan  “menjaga kepentigan keselamatan, kesihatan dan kebajikan pekerja, termasuk kesihatan mental,” kata Prof Madya Dr Irniza Rasdi, ketua jabatan OSHA Universiti Putra Malaysia.

Bagaimanapun, kesukaran menangani isu kesihatan mental di tempat kerja sering kali berpunca daripada majikan, yang mungkin tidak membuat sebarang peruntukan kesihatan mental, sama ada kerana kejahilan dan kurang ambil berat, sementara pekerja pula mungkin tidak peka dengan hak mereka dan bagaimana untuk menggunakannya.

Di sebalik kedudukannya sebagai salah seorang pegawai kanan di syarikat tempat beliau bekerja, pengalaman Anita di tempat kerja – perasaan malu untuk membuat pengakuan bahawa beliau bergelut dengan kesihatan mental – sebenarnya turut ditanggung ramai pekerja di Malaysia.

Pakar psikiatri, Dr Mastura Rosly memberitahu Bernama, meskipun penjagaan kesihatan mental semakin baik di Malaysia, dalam beberapa hal, namun stigma serta maklumat salah masih menjadi isu besar di negara ini.

“Ianya satu topik yang sukar untuk dikaji atau ditangani kerana apabila anda bertanya kepada seseorang sama ada mereka mempunyai stigma, secara automatik mereka menjawab tidak. Bagaimanapun, keadaan sebaliknya dapat dilihat dalam data lain yang kami ada. Sebagai contoh, di Malaysia, hanya 20 peratus individu dengan kesihatan mental, isu serius kesihatan mental, mendapatkan bantuan kesihatan mental professional,” katanya.

Menurut beliau, daripada kumpulan itu, sebanyak 54 peratus terlebih dahulu memilih untuk mendapatkan bantuan daripada pengamal tradisional. Beliau juga berharap agar lebih banyak usaha dibuat untuk meningkatkan kesedaran dan mengurangkan stigma.

Pakar kesihatan mental lain bersependapat. Dalam analisis ekonomi Lancet, Chua berkata “stigma sosial yang berkaitan dan celik kesihatan mental yang rendah di Malaysia adalah halangan besar yang perlu ditangani sebelum program pencegahan dan intervensi yang berkesan dapat dilaksanakan.”

Dr Irniza memberitahu Bernama menerusi WhatsApp, stigmatisasi dan kurang sokongan daripada majikan dan rakan sekerja adalah dua sebab utama mereka yang mengalami kesihatan mental tidak mendapatkan bantuan sehingga di saat-saat akhir.

Sebab lain termasuk “kurang kesedaran – pekerja tidak sedar mereka mempunyai isu dengan kesihatan mental sehingga ianya menjadi teruk. Atau mereka tidak tahu bagaimana untuk mendapatkan bantuan atau dasar tentang kesihatan mental tidak jelas dan ia juga mungkin kerana kurang pengetahuan. Ianya mungkin juga majikan mahu membantu tetapi mereka tidak pasti bagaimana untuk mengendalikan pekerja mereka,” tambahnya.

Beliau berkata, mereka yang tidak mempunyai rakan atau hanya mempunyai sedikit rakan, tanggapan salah atau negatif tentang mendapatkan bantuan untuk isu mental dan mereka yang mempunyai sokongan sosial yang rendah adalah mereka yang mungkin kurang mendapatkan bantuan.

PUNCA BERLAKU STIGMA

Sama ada benar atau salah, terdapat trend dalam kalangan pekerja yang takut melaporkan masalah kesihatan mental mereka, bimbang akan menjejaskan prospek kerjaya mereka. Satu contoh melampau adalah kes pakar bedah di Amerika Syarikat yang dilaporkan banyak membunuh diri berbanding penduduk umum.

Sekiranya mereka melaporkan tentang kemurungan atau sebarang keadaan psikiatrik, mereka mungkin dianggap tidak layak untuk mengamalkan perubatan, seperti yang dialami  pakar bedah dan professor madya di Harvard Medical School Dr Carrie Cunningham, sewaktu beliau mendapatkan bantuan kerana kemurungan selepas bekerja sepanjang pandemik COVID-19.

Pakar dan aktivis yang dihubungi Bernama mempunyai pandangan yang bercampur-campur tentang cara untuk menangani trend ini. Ada yang percaya kaedah perlindungan yang ada sekarang adalah mencukupi sementara yang lainnya menyokong perubahan dari peringkat atas.

Bagi Dr Mastura, tidak perlu perundangan baharu mengenai kesihatan mental sehingga Malaysia mampu memenuhi keperluan fisiologi manusia seperti yang termaktub dalam keperluan Hieraki Maslow.

Hieraki Maslow, yang juga dipaparkan dalam bentuk piramid, menyenaraikan keperluan fisiologi seperti keperluan untuk mencari pendapatan, tempat tinggal, mempunyai anak dan keselamatan. Semua keperluan ini adalah keperluan paling asas/minimum.

“Saya fikir capai dahulu keperluan berkenaan dengan dasar anda. Jika anda tidak dapat mencapai perkara asas seperti paparan piramid, kita mungkin tergesa-gesa untuk cuba mencapai perkara paling abstrak,” katanya.

Bagi Dr Irniza, yang juga ahli jawatankuasa Persatuan Keselamatan dan Kesihatan Pekerjaan Malaysia (MSOSH), beliau menganggap perundangan semasa adalah mencukupi. Beliau menambah ungkapan dalam OSHA, meskipun baik namun agak meluas.

Seksyen 15 OSHA menggariskan bahawa adalah menjadi kewajipan tiap-tiap majikan dan tiap-tiap orang yang bekerja sendiri untuk memastikan, setakat yang praktik, keselamatan, kesihatan dan kebajikan semasa bekerja semua pekerjanya.

“Perkataan kesihatan termasuk kesihatan mental dan fizikal. Ungkapan ini memberi autonomi dan kelonggaran kepada syarikat dan institusi bagaimana untuk menguruskan isu kesihatan mental yang sesuai dengan tempat kerja mereka. Matlamatnya adalah supaya pekerja mempunyai mental yang sihat,” katanya.

Bagaimanapun, ada yang berpendapat langkah menangani kesihatan mental dengan dasar serta perundangan akan membantu.

Peguam AmerBON Michael Cheah, yang mengendalikan kes pekerja, tidak bersetuju yang ungkapan berkenaan adalah mencukupi. Beliau berkata, ungkapan itu adalah kabur. Isu utama beliau ialah sehingga ada penjelasan, ia mungkin menjejaskan kedudukan pekerja, bergantung kepada cara majikan menterjemahkan ungkapan itu,

“Ungkapan itu hanya menyebut bagi menjamin kesihatan dan keselamatan pekerja. Kesihatan tidak dijelaskan. Apabila mereka menyebut kesihatan, ia juga perlu memasukkan kesihatan mental pekerja. Perkara ini belum diuji di mahkamah. Kita tidak tahu bagaimana luasnya  definisi itu tetapi saya fikir ia perlu memasukkan kesihatan mental,” katanya.

Bagimanapun, semua bersetuju bahawa akses kesihatan mental boleh menjadi lebih baik.

Menurut analisis ekonomi Chua mengenai penjagaan kesihatan mental di Malaysia, perbelanjaan kesihatan mental di negara ini biasanya kira-kira satu peratus daripada belanjawan kesihatan. Jumlah itu juga adalah di bawah purata perbelanjaan kesihatan mental negara berpendapatan sederhana atas, iaitu kategori Malaysia.

Dr Irniza bersetuju pentingnya untuk memperbaiki sokongan dan penjagaan kesihatan mental.

“Akses kesihatan mental adalah tidak mencukupi tetapi keadaan kita semakin baik. Penting untuk meningkatkan kesedaran dalam kalangan penduduk Malaysia mengenai kesihatan mental juga bahaya psikososial, yang menyebabkan tekanan,” katanya.

Beliau menekankan, satu cara adalah untuk majikan mempunyai dasar yang jelas tentang kesihatan mentak tempat kerja.

Dan sekiranya tidak, terdapat Pertubuhan Bukan Kerajaan (NGO) seperti yang diasaskan oleh Anita pada tahun 2016 — Mental Illness Awareness and Support Association (MIASA)  – bagi menawarkan bantuan secara menyeluruh.

“Sebaik sahaja saya menubuhkan MIASA, segala-galanya berubah (dan kini saya berkongsi kisah saya),” katanya. – Bernama


#tetapbangga angkat LGBT, menteri perlu segera bertindak

BANGI, 4 Safar 1442H, Selasa – Para menteri dan ahli politik diingatkan untuk tidak berdiam diri dengan kehadiran tanda pagar #tetapbangga yang tular di media sosial ketika ini kerana didakwa mengangkat golongan lesbian, gay, biseksual dan transgender (LGBT).

Ahli Mahasiswa BERJASA (WIBAWA), Ain Shahadon berkata, pemimpin berkenaan perlu menggunakan kuasa yang dimiliki untuk mengimplimentasi dasar-dasar negara dengan telus.

“Jangan gentar dengan suara pelampau hak kebebasan kerana perkara ini jelas mencabul ketelusan Perlembagaan Persekutuan dan Rukun Negara,” katanya dalam kenyataan, hari ini.

Di laman sosial Twitter, tanda pagar #tetapbangga ditentang oleh netizen dengan menggunakan hashtag baharu iaitu #tetapnormal.

Mengulas lanjut, Ain berkata, #tetapbangga yang trending itu menjadi bukti bahawa penyakit tiru gaya barat dalam masyarakat sedang membarah.

Beliau secara sinis berkata, ‘ubat’ perlu diberikan segera supaya barah berkenaan tidak terus merebak dan mungkin boleh dihentikan seratus peratus.

“Di dalam al-Quran turut dijelaskan kesan daripada perbuatan songsang yang turut dilakukan oleh kaum Nabi Lut A.S. Janganlah kita mengundang lebih masalah di dalam negara ini dengan membiarkan pengaruh-pengaruh barat terus merebak.

“Watan ini mempunyai prinsip budaya ketimuran yang dikekalkan. Watan ini mempunyai dasar-dasar negara yang lengkap dijalankan. Watan ini mempunyai kehormatan yang perlu didaulatkan,” katanya.


Sudahlah dikhianati negara Teluk Arab, Gaza pula tak henti diserang!

GAZA, 28 Muharram 1442H, Rabu – Ketika rakyat Palestin marah terhadap tindakan negara-negara Teluk Arab menormalkan hubungan dengan Zionis, rejim pengganas Israel mengambil kesempatan menyerang wilayah Gaza yang dikepung, hari ini.

Menurut Middle East Monitor (MEMO) yang memetik saksi berkata, serangan udara itu tersasar di sebuah pangkalan latihan dikendalikan Pergerakan Perjuangan Islam Palestin (Hamas).

Pasukan tentera Israel tidak mengesahkan serangan itu, sebaliknya mendakwa serangan dari Palestin mencetuskan siren amaran roket di komuniti bersempadan Israel-Gaza.

Tentera Israel mendakwa, beberapa jam sebelum serangan udara itu, roket yang ditembak dari Gaza menyerang bandar Ashdod, didakwa mencederakan dua individu.

Serangan antara dua pihak itu berlaku sehari selepas Bahrain, Emiriah Arab Bersatu (UAE) menandatangani perjanjian menormalkan sepenuhnya hubungan dengan Zionis.

Majlis berkenaan telah dipengerusikan oleh Presiden Amerika Syarikat (AS), Donald Trump di White House.

Tindakan Bahrain dan UAE mencetuskan kemarahan rakyat Palestin, yang menyifatkan ia sebagai detik hitam serta pengkhianatan kepada perjuangan memerdekakan negara itu.

Bahrain menjadi negara Arab keempat menjalinkan hubungan dengan Israel pada Jumaat lalu, setelah Mesir pada tahun 1979, Jordan pada 1994 dan UAE pada Ogos lalu. –  Agensi


Makin serlah sikap diktator Zahid

Oleh Zuhayati Yazid

BANGI, 14 Jamadilawal 1444H, Jumaat – UMNO terus dikecam apabila membuat keputusan drastik memecat pemimpin yang didakwa lantang mengkritik presiden parti.

Antaranya Ketua UMNO Bahagian Ketereh, Tan Sri Annuar Musa, Ketua Wanita UMNO Bahagian Arau, Datuk Seri Shamsiah Yasin dan Ketua Wanita UMNO Bahagian Maran, Datin Seri Fatimah Kassim.

Annuar didakwa lantang mengkritik kepimpinan Presiden UMNO, Datuk Seri Ahmad Zahid Hamidi, khususnya berkaitan usaha jajaran baharu antara Barisan Nasional (BN) serta Pakatan Harapan (PH).

Shamsiah dan Fatimah pula bulan lalu digantung sementara seluruh jawatannya selepas didapati terbabit secara langsung atau tidak langsung menyokong calon parti lawan pada Pilihan Raya Umum Ke-15 (PRU15).

Bagi penganalisis politik, Prof Datuk Dr Abdul Halim Sidek, tindakan memecat serta-merta tiga pemimpin UMNO adalah hukuman yang amat serius dan dilihat keterlaluan.

“Biasanya mengikut perlembagaan parti, sesiapa yang melakukan salah laku dan melanggar peraturan akan dihadapkan ke jawatankuasa tatatertib dan siasatan dibuat terlebih dahulu.

“Kemudian akan dibawa ke Majlis Kerja Tertinggi (MKT) untuk dijatuhkan hukuman sama ada diberikan amaran atau gantung keahlian dan paling serius barulah pecat.

“Jadi dalam kes Annuar Musa, adakah dibuat mengikut prosedur yang betul, kalau tidak, ia tidak sah dan Zahid akan dilihat diktator,” katanya ketika dihubungi Ismaweb.net, hari ini.

Prof Halim yang juga Pensyarah di Universiti Malaysia Kelantan (UMK) tertanya-tanya kesalahan besar Annuar Musa sehingga beliau dipecat.

Baginya, apa jua kesalahan siasatan telus mesti dilakukan sebelum menjatuhkan hukuman kepada setiap individu.


Bekalan beras cukup, jangan buat pembelian panik: EXCO Johor

JOHOR BAHRU, 4 Rabiulawal 1445H, Rabu – Rakyat di negeri ini dinasihatkan supaya tidak membuat pembelian panik terhadap beras kerana bekalan itu mencukupi.

Pengerusi Jawatankuasa Pertanian, Industri Asas Tani dan Kemajuan Luar Bandar negeri, Datuk Zahari Sarip berkata, penggunaan beras rakyat Johor untuk sebulan adalah sekitar 21,000 tan metrik berbanding bekalan sebulan sebanyak 23,000 tan metrik.

Beliau berkata, secara keseluruhan, Johor mempunyai bekalan beras sebanyak 316,000 tan metrik untuk setahun, justeru seharusnya tidak timbul kerisauan tentang bekalan itu.

“Apa yang berlaku adalah pembelian panik apabila keluarga yang biasa beli sekampit beras sebulan, tiba-tiba membeli dua atau tiga kampit sekali gus.

“Ini termasuklah pengusaha makanan, peniaga kantin dan pengusaha katering kerana risau tiada bekalan, jadi mereka terus beli dalam kuantiti besar,” katanya kepada pemberita selepas merasmikan Program Jualan Agro Madani di Pasar Tani Kekal, Jalan Datin Halimah di sini hari ini.

Turut hadir Pengarah Kementerian Perdagangan Dalam Negeri dan Kos Sara Hidup (KPDN) Johor Lilis Saslinda Pornomo dan Pengarah Kawal Selia Padi dan Beras Negeri Johor Mohd Alieff Sabeh.

Zahari berkata, setakat ini, pihak berkuasa tidak menerima sebarang aduan berkaitan mana-mana pihak menyorok bekalan beras di negeri ini.

“Mungkin semasa mereka (pembeli) sampai di kedai, kebetulan stok baru habis atau stok baharu belum sampai tetapi data diterima daripada pelbagai agensi berkaitan tidak menunjukkan kekurangan bekalan yang serius.

“Setakat ini tiada terima laporan sorok beras, tiada tangkapan, mungkin dalam TikTok ada tetapi dalam laporan rasmi kepada KPDN tiada. Saya alu-alukan kalau rakyat atau pembeli yang tahu ada berlaku kes sorok beras, laporkan kepada KPDN,” katanya.

Dalam perkembangan sama, beliau turut memaklumkan Johor telah menerima bekalan tambahan 100 tan metrik beras daripada beberapa agensi seperti Lembaga Pemasaran Pertanian Persekutuan (FAMA) dan Pertubuhan Peladang untuk mengatasi kekurangan bekalan tersebut di negeri ini. – Bernama


4 Melayu DAP promosi diri alumni UiTM khianat bangsa sendiri

BANGI, 1 Rabiulakhir 1442H, Selasa – Penganjuran bual bicara oleh parti cauvinis DAP – dengan menampilkan empat alumni Universiti Teknologi Mara (UiTM) – seolah-olah mahu mendapatkan kepercayaan orang Melayu khususnya mahasiswa.

Sejak semalam, tular di media sosial poster digital mengenai penganjuran program bual bicara secara maya anjuran sayap Muda DAP Kampung Tunku bertajuk ‘UiTM dan DAP?’ – membabitkan beberapa alumni universiti awam itu sebagai ahli panel dan moderator.

Empat alumni berkenaan ialah Farhan Haziq, Nur Rahim Nasir, Aslam Ramli dan Ahmad Afiq selaku Alumni UiTM Shah Alam, UiTM Raub, UiTM Melaka dan UiTM Negeri Sembilan.

Sekiranya poster itu benar, Naib Presiden 1 Persatuan Belia Islam Nasional (PEMBINA), Salehuddin Asyraf Mohd Najib berkata, normalisasi pertubuhan cauvinis DAP dalam kalangan orang Melayu sebegini bukan perkara baharu.

Suatu ketika dahulu, Dyana Sofya yang juga bekas pelajar UiTM diangkat sebagai ikon Melayu DAP bagi memainkan peranan menormalisasikan pertubuhan itu dalam kalangan orang Melayu serta penuntut universiti.

“Ini hanya merupakan skrip ‘ulang tayang’ dengan muka-muka baru bertujuan untuk mendapatkan kepercayaan orang Melayu khususnya mahasiswa terhadap DAP.

“Sudah terang lagi bersuluh, usaha menampakkan DAP sebagai pertubuhan yang mesra UiTM dan pro-Bumiputera hanyalah perbuatan talam dua muka,” katanya dalam satu kenyataan, hari ini.

Walhal, Deklarasi Setapak yang menjadi prinsip DAP (seperti dalam laman web DAP) jelas memperjuangkan kesamarataan etnik serta menentang pengkelasan Bumiputera, kata Salehuddin.

Deklarasi Setapak memperkukuh pandangan DAP bahawa dalam proses membina negara, kesamarataan etnik harus menjadi prinsip paling penting, dan di atas prinsip inilah pengasingan rakyat ke dalam dua kelompok ‘Bumiputera’ dan ‘bukan Bumiputera’ ditentang.

“Bahkan, dasar ini ditegaskan sekali lagi dalam pendirian beberapa pimpinan DAP seperti Lim Kit Siang dan mendiang Karpal Singh.

“Jika ini membuktikan bahawa kepentingan Bumiputera tiada dalam dasar DAP, maka apa sebenarnya yang ‘alumni UiTM’ ini cuba buktikan?,” soalnya.

Justeru, Salehuddin berkata, alumni UiTM yang menyertai DAP dan cuba mempromosikan tindakan tersebut bagai ‘kacang lupakan kulit’, kerana hakikatnya mereka terpilih memasuki UiTM kerana wujudnya dasar Bumiputera UiTM .

“Sekiranya mereka telah menjadi Melayu yang ‘cair’ dan senada dengan pertubuhan cauvinis tersebut, mereka patut berasa malu dan seolah-olah mengkhianati bangsa sendiri.

“Jelas, penglibatan orang Melayu ibarat ‘digula-gulakan’ dengan jawatan picisan sedangkan kita semua sedia maklum siapa yang mendominasi jawatan-jawatan di peringkat tertinggi pimpinan,” katanya lagi.

Justeru, Salehuddin menggesa mahasiswa UiTM mahupun alumni menolak normalisasi DAP dari segi keanggotaan mahupun ideologi parti tersebut.

“Ideologi DAP tiada tempat dalam dasar UiTM. Kita tidak sanggup menyaksikan persatuan universiti seperti UMANY yang biadab dan jahil perlembagaan lahir dari rahim UiTM.

“Cubaan resap masuk gerakan mahupun ideologi yang cauvinis dan bercanggah perlembagaan dalam mana-mana institusi awam wajar ditolak tanpa syarat.

“Kita tidak mahu lahir mahasiswa yang menafikan sejarah pembinaan negara, lupa asal usul dan larut dengan retorik perjuangan kesamarataan.

“Semoga mahasiswa dan alumni UiTM terus menjunjung tinggi dasar yang menjadi teras penubuhan UiTM serta menolak apa jua cubaan normalisasi dan ganggu gugat oleh Alumni UiTM yang menganggotai DAP,” tegasnya.

UiTM hari ini menafikan institusi berkenaan terbabit dalam program bual bicara berkenaan.

Ketua Perhubungan Awam, Media dan Protokol Jabatan Komunikasi UiTM, Nora Noordin berkata, universiti itu memandang serius terhadap isu berkenaan susulan tersebarnya poster digital di media sosial mengenai program itu.

“UiTM dengan tegas ingin memaklumkan universiti ini sama sekali tidak terbabit dalam program berkenaan. Tidak ada sebarang permohonan mahupun kelulusan diberikan terhadap program itu,” katanya.


Israel sengaja guna konflik Ukraine alih perhatian dunia dari keganasannya terhadap Palestin

MOSCOW, 15 Ramadan 1443H, Ahad – Russia membidas Menteri Luar Israel, Yair Lapid kerana menuduh Moscow melakukan jenayah perang di Ukraine, sambil berkata Zionis menggunakan operasi ketenteraan di negara bekas Soviet itu untuk ‘mengalih perhatian’ dunia daripada konflik berterusan rejim terhadap rakyat Palestin.

“Terdapat usaha untuk mengambil kesempatan daripada situasi di sekitar Ukraine untuk mengalihkan perhatian masyarakat antarabangsa daripada salah satu konflik yang paling lama tidak dapat diselesaikan — Palestin-Israel.

“Adalah perlu diberi perhatian bahawa… pendudukan paling lama dalam sejarah dunia selepas perang dilakukan dengan pakatan tersirat negara-negara Barat terkemuka dan sokongan sebenar Amerika Syarikat,” katanya.

Kementerian itu terus mengecam sekatan ke atas Semenanjung Gaza yang dikepung, yang menurut Israel diperlukan untuk menghalang senjata daripada mencapai pergerakan perjuangan Palestin di kawasan itu.

Pada 7 April, Perhimpunan Agung Pertubuhan Bangsa-Bangsa Bersatu (PBB) menggantung Russia daripada Majlis Hak Asasi Manusia PBB (UNHRC) atas dakwaan ‘pelanggaran dan penyalahgunaan hak asasi manusia yang kasar dan sistematik’ di Ukraine.

Israel pula menyokong penggantungan Moscow daripada UNHRC minggu lalu.

Moscow mengecam keputusan Perhimpunan Agung Pertubuhan Bangsa-Bangsa Bersatu (UNGA) dan menolak tuduhan pencabulan hak asasi manusia terhadapnya serta menyifatkannya sebagai ‘propaganda Barat’. – Agensi


Kes UMANY: Lelaki ditahan rakam operasi polis di Petaling Jaya

KUALA LUMPUR, 22 Rabiulawal 1442H, Ahad – Seorang lelaki ditahan kerana disyaki menghalang tugas polis dengan merakam operasi serbuan di sebuah rumah di Petaling Jaya, semalam.

Ketua Jabatan Siasatan Jenayah (JSJ) Selangor, Datuk Fadzil Ahmat berkata, serbuan itu dilakukan berhubung siasatan kes Akta Hasutan melibatkan Persatuan Pemuda Baharu Universiti Malaya (UMANY).

Beliau berkata, ketika kejadian, suspek berusia 24 tahun itu merakam visual tersebut dengan telefon bimbit dan menyiarkannya menerusi Facebook Live.

“Serbuan dilakukan Bahagian Siasatan Jenayah Ibu Pejabat Polis Daerah (IPD) Kajang di sebuah rumah di Petaling Jaya untuk siasatan bersabit Seksyen 4(1) Akta Hasutan.

“Setelah amaran diberi dan tidak diendahkan, polis menahan dan merampas telefon bimbit daripada lelaki itu kerana kesalahan menghalang tugas penjawat awam mengikut Seksyen 186 Kanun Keseksaan,” menurutnya dalam satu kenyataan.

Fadzil berkata, suspek dan barangan yang dirampas dibawa ke IPD Petaling Jaya untuk tindakan dan siasatan lanjut.

Sebelum ini, media melaporkan Timbalan Pengarah (Siasatan dan Perundangan) JSJ Bukit Aman DCP Mior Faridalathrash Wahid berkata polis menjalankan siasatan terhadap Presiden UMANY mengikut Akta Hasutan berhubung kenyataan kontroversi mengenai peranan Yang di-Pertuan Agong.

Universiti Malaya dilaporkan akan menjalankan siasatan berhubung satu hantaran di laman Facebook yang dimuat naik UMANY bertajuk ‘Yang di-Pertuan Agong tidak sepatutnya campur tangan dalam hal ehwal negara.’ – Bernama


Qatar tempelak negara Arab normalisasi hubungan dengan Israel

DOHA, 1 Rabiulakhir 1442H, Selasa – Menteri Luar Qatar menempelak Emiriah Arab Bersatu (UAE), Bahrain, dan Sudan kerana sanggup menjalinkan hubungan negara haram Israel – yang sudah mengkhianati dan menjajah tanah Palestin.

Serentak itu, Qatar meminta negara-negara Arab untuk terus menentang penjajahan Israel di wilayah Palestin yang diduduki.

Sheikh Mohammed bin Abdulrahman Al-Thani di Forum Keselamatan Global dalam talian berkata, perpecahan tidak patut berlaku di kala negara Arab kini dalam rundingan dengan Tel Aviv.

“Saya rasa lebih baik kita bersatu (Arab) untuk meletakkan kepentingan rakyat Palestin, tujuannya untuk mengakhiri pendudukan Israel,” katanya.

Sebelum ini, Israel telah menandatangani perjanjian normalisasi yang dibiayai Amerika Syarikat (AS) dengan UAE, Bahrain, dan Sudan, dan beberapa negara lain di dunia Arab juga yang dijangka akan mengikutinya.

Namun, kesepakatan normalisasi telah menimbulkan kecaman yang meluas daripada rakyat Palestin, yang memperjuangkan kebebasan negaranya di Tebing Barat dan Semenanjung Gaza, dengan Baitulmaqdis sebagai ibu kota.

Sheikh Mohammed dalam ucapannya semalam mengatakan, Doha menjaga beberapa hubungan dengan Israel, tetapi itu hanya terbatas pada hal-hal yang berkaitan dengan rakyat Palestin seperti keperluan kemanusiaan atau projek pembangunan.

UAE terdahulu, mendakwa, negaranya tetap komited untuk perjuangan Palestin, kononnya perjanjian dengan Israel adalah untuk menghentikan proses pengilhakkan lebih lanjut atas tanah Palestin.

Sebelum ini, Israel hanya mempunyai hubungan formal dengan dua negara Arab – jirannya Mesir dan Jordan – yang dijalin di bawah perjanjian damai yang dicapai beberapa dekad lalu. – Agensi


PAS sedia pertimbang Annuar Musa jadi calon PRN

BANGI, 22 Zulkaedah 1444H, Ahad – PAS tiada masalah untuk mempertimbangkan Pengerusi Muafakat Nasional (MN), Tan Sri Annuar Musa sebagai calon Pilihan Raya Negeri (PRN), tidak lama lagi.

Setiausaha Agungnya, Datuk Seri Takiyuddin Hassan berkata, perkara tersebut boleh dipertimbangkan memandangkan bekas Ahli Parlimen Ketereh itu tidak meletakkan syarat terhadap PAS.

“Itu sesuatu perkara yang boleh kita fikirkan. Kita tengoklah, kerana Annuar tidak beri apa-apa syarat.

“Dia (Annuar) masuk ke dalam PAS untuk berjuang bersama tanpa apa-apa syarat. Jadi soal pencalonan semua itu akan bincang dan sebagai ahli PAS, dia layak untuk dicalonkan serta diberi peranan,” katanya.

Terdahulu beliau hadir Ceramah Perdana Gelombang Kebangkitan Rakyat, di Seremban, semalam.

Mengulas lanjut, Takiyuddin berkata, beliau yakin Annuar yang merupakan bekas Setiausaha Agung Barisan Nasional (BN) adalah seorang tokoh politik di Kelantan dan mampu memberi gelombang kemenangan kepada Perikatan Nasional (PN).

Terdahulu, Takiyuddin mengesahkan pelakon dan pengarah, Datuk Seri Eizlan Yusof telah menyertai parti itu.

Selain Eizlan terdapat beberapa lagi tokoh lain, namun nama mereka akan diumumkan pada waktu yang sesuai.

“Datuk Eizlan Yusof sah jadi ahli dan bersama dengan dia pun ramai lagi,” katanya.

Sehingga kini, PAS menerima antara 3,500 sehingga 4,000 orang keahlian baharu setiap bulan.

“Hari ini saja ada 3,000 lebih termasuk penyertaan kumpulan Tan Sri Annuar Musa sendiri dan difahamkan akan ada lagi secara berkumpulan termasuk di peringkat negeri-negeri,” katanya.


Hampir 20,000 pesakit hidap ‘Post Covid Syndrome’

KUALA LUMPUR, 3 Jamadilawal 1443H, Rabu – Hampir 20,000 pesakit yang pulih daripada COVID-19 menghidap ‘Post Covid Syndrome’, atau COVID berpanjangan, kata Timbalan Menteri Kesihatan, Datuk Dr Noor Azmi Ghazali.

Beliau berkata, sehingga November tahun ini, terdapat seramai 19,890 pesakit COVID-19 yang diberi janji temu untuk rawatan susulan di fasiliti kesihatan.

Berdasarkan pemerhatian, beliau berkata, terdapat lima simptom utama yang ditunjukkan oleh penghidap COVID-19 berpanjangan.

Katanya, lima simptom utama ialah lesu (78.9 peratus), kesukaran bernafas ketika melakukan tugas tertentu (52.9 peratus), batuk (18.1 peratus), insomnia (14.5 peratus) dan kebimbangan (10.4 peratus).

“Mereka yang menghidap COVID yang berpanjangan biasanya akan mengalami simptom dari empat hingga 12 minggu selepas pulih, dengan sesetengah pesakit mengalami simptom selepas 12 minggu pemulihan.

“Mereka akan dirujuk kepada doktor pakar untuk rawatan susulan,” katanya seperti dilapor The Star.

Beliau berkata demikian ketika menjawab soalan yang dibangkitkan Lukanisman Awang Sauni (GPS-Sibuti) di Dewan Rakyat, hari ini.

Dr Noor Azmi berkata, rawatan susulan itu berdasarkan Garis Panduan Pengurusan Pasca COVID-19 kementerian bagi memastikan mereka yang menghidap COVID berpanjangan mendapat akses kepada rawatan dan ubat-ubatan.

Selain Hospital Sungai Buloh dan Hospital Latihan UiTM, Dr Noor Azmi berkata, pesakit COVID-19 berpanjangan turut dirujuk untuk mendapatkan rawatan di 41 fasiliti kesihatan awam dan swasta.

Menjawab soalan Datuk Seri Dr Dzulkefly Ahmad (PH-Kuala Selangor), Dr Noor Azmi berkata, pada masa ini tiada data khusus mengenai kesan COVID-19 yang berpanjangan kepada kanak-kanak.

Dr Dzulkefly berkata, terdapat kajian di luar negara menunjukkan seorang daripada tujuh kanak-kanak yang dijangkiti COVID-19 mengalami defisit kognitif.

Dr Noor Azmi berkata, rawatan yang diberikan untuk pesakit COVID berpanjangan merangkumi pelbagai aspek kesihatan.

Rawatan itu, katanya, bukan sahaja meliputi rawatan untuk gejala fizikal seperti kardiovaskular, masalah pernafasan tetapi juga masalah kesihatan saraf dan mental.


‘Kakak Kondom’ diperalat untuk halalkan zina?

BANGI, 28 Zulhijjah 1441H, Selasa – Video ‘Kakak Kondom’ seperti diperalatkan untuk menghalalkan zina atas nama kesihatan seksual dan seks selamat.

Walaupun didakwa bertujuan untuk mendidik dan memberi kesedaran, Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, tiada agama di dunia yang menggalakkan amalan seksual secara bebas.

Katanya, perkara itu dilarang tidak kira sama ada sebelum atau selepas berkahwin, apatah lagi sebagai seorang yang beragama Islam.

“Yang jelas perhubungan seks sebelum bernikah dilarang sama sekali oleh semua agama.

“Mereka yang terbabit dengan amalan yang bertentangan dengan agama ini mesti bertaubat dan tidak turut terjebak mempromosikannya.

“Jangan permainkan hukum hakam agama yang jelas dan nyata mengenai pengharaman zina,” tegasnya.

Beliau berkata demikian mengulas  video ‘Kakak Kondom’ yang didakwa mengelirukan ramai pihak.

Video berkenaan mendapat kecaman netizen, rata-ratanya melihat kandungan video berkenaan seolah-olah menggalakkan kepada penzinaan.

Sebelum ini, Setiausaha Majlis Ulama ISMA (MUIS), Dr Ahmad Sanusi Azmi berkata, Kakak Kondom dilihat seakan satu percubaan untuk membiasakan (neutralisasi) pandangan masyakarat mengenai seks bebas, sehingga pelajar universiti seronok datang ke program ini untuk mendapatkan kondom percuma.

Beliau mempersoal, apakah rancangan Kakak Kondom ini bertujuan membiasakan  anak muda tentang seks yang selamat dengan menggunakan kondom.

“Bukankah ini seakan memberikan signal kepada anak muda tentang perlakuan seks ketika muda (sebelum berkahwin)?,” soalnya.


Ribut tropika Nalgae ragut 45 nyawa

MANILA, 4 Rabiulakhir 1444H, Ahad – Ribut tropika Nalgae teruk melanda Filipina pada Sabtu sehingga menyebabkan banjir kilat dan tanah runtuh sehingga mengorbankan sekurang-kurangnya 45 nyawa.

Nalgae membadai pulau utama negara kepulauan Luzon dengan angin maksimum 95kmj selepas mendarat di pulau Catanduanes yang kurang penduduk, pada awal pagi.

Bagaimanapun, kemusnahan berlaku lebih awal dengan hujan lebat di kebanyakan kawasan luar bandar di pulau Mindanao pada Khamis diikuti tanah runtuh serta banjir yang membawa maut pada Jumaat.

Pada awalnya, angka korban dilaporkan adalah 72, namun kerajaan menyemak semula jumlah kematian rasmi kepada 45 pada sebelah petang Sabtu.

Menurut pegawai, beberapa kematian telah dikira dua kali secara salah daripada peristiwan Mindanao yang menyumbang 40 kematian.

Ribut berkenaan turut mengorbankan lima nyawa lain di lain-lain tempat di Filipina.

Difahamkan, kerja-kerja menyelamat tertumpu di perkampungan Kusiong – yang menempatkan antara 80 ke 100 penduduk – didakwa tertimbus selepas sebahagian gunung berhampiran yang digondol runtuh.

Banjir kilat berserta lumpur dan tanah runtuh menjadi ancaman utama berikutan kebanyakan hutan di kawasannya ditebang, sekali gus mengundang risiko apabila berlaku taufan.

Lebih 7,000 orang dipindahkan sebelum ribut melanda, kata pejabat pertahanan awam.

Pengawal pantai juga telah menangguhkan perkhidmatan feri melalui kebanyakan negara kepulauan berikutan keadaan laut bergelora, menyebabkan ribuan kapal kapal dan penumpang terkandas di pelabuhan.

Sementara, pejabat penerbangan awam pula menangguhkan lebih 100 penerbangan setakat ini.-  Agensi


ADUN Rembia sertai UMNO

JASIN, 18 Jamadilawal 1442H, Sabtu – Ahli Dewan Undangan Negeri (ADUN) Rembia, Datuk Muhammad Jailani Khamis hari ini menyertai UMNO, setelah sembilan bulan menjadi wakil rakyat Bebas selepas keluar daripada PKR.

Penyertaan Muhammad Jailani, yang merupakan Pengerusi Jawatankuasa Pelancongan, Warisan dan Kebudayaan Melaka diumumkan Ketua UMNO Bahagian Alor Gajah, Datuk Seri Abdul Ghafaar Atan pada Mesyuarat Perwakilan UMNO bahagian itu di sini hari ini.

Muhammad Jailani berkata, keputusan menyertai UMNO diambil kerana yakin parti itu akan menjadi wadah relevan buatnya dalam terus memberikan perkhidmatan terbaik kepada rakyat di kawasannya.

“Tujuan lain adalah untuk menguatkan lagi Perikatan Nasional (PN) dan Barisan Nasional (BN). Saya tetap setia dengan kepimpinan Perdana Menteri, Tan Sri Muhyiddin Yassin selaku ketua kerajaan PN dan kepimpinan Ketua Menteri Melaka, Datuk Seri Sulaiman Md Ali daripada BN di peringkat negeri.

“Di Melaka, objektif dan matlamat PN dapat direalisasikan dengan baik oleh BN Melaka yang dipimpin oleh UMNO. Atas wadah itulah saya menyertai UMNO demi meneruskan perjuangan untuk rakyat,” katanya kepada pemberita selepas mesyuarat tersebut.

Pada 2 Mac tahun lepas, Muhammad Jailani memutuskan untuk menjalin kerjasama dengan PN, gabungan politik baharu yang dibentuk selepas kerajaan Pakatan Harapan (PH) tumbang susulan keputusan Bersatu meninggalkan gabungan itu.

Sebelum ini, PN Melaka mempunyai 17 kerusi Dewan Undangan Negeri iaitu 13 BN, dua Bersatu dan dua wakil rakyat Bebas yang menyokong PN termasuk Muhammad Jailani, manakala 11 kerusi bagi PH iaitu tujuh DAP, dua Parti Amanah Negara dan dua PKR.

Sementara itu, Abdul Ghafaar berkata, UMNO Bahagian Alor Gajah sentiasa bersedia menerima sesiapa sahaja yang berminat menyertai parti itu.

“Semoga kehadiran Muhammad Jailani akan menguatkan lagi kedudukan UMNO Bahagian Alor Gajah dan memberikan semangat baharu untuk meningkatkan lagi kekuatan kita,” katanya.

Muhammad Jailani hari ini turut diumumkan sebagai Ketua Penerangan UMNO Bahagian Alor Gajah menggantikan Senator Datuk Ismail Ibrahim yang secara suka rela menarik diri daripada jawatan itu. – Bernama


3 lelaki warga Bangladesh ditahan terlibat insiden kekecohan di Kajang

KUALA LUMPUR, 3 Muharam 1445H, Jumaat – Polis menahan tiga lelaki warga Bangladesh yang disyaki terlibat dalam insiden kekecohan di depan sebuah poliklinik swasta di Taman Prima Saujana di Kajang, Rabu lepas.

Ketua Polis Daerah Kajang, ACP Mohd Zaid Hassan berkata, ketiga-tiga suspek berumur antara 24 hingga 32 tahun itu ditahan di sekitar kawasan Sentul dan Setapak di sini, kira-kira 1.15 pagi tadi selepas menerima laporan berhubung insiden itu daripada pemilik poliklinik berkenaan.

Beliau berkata, berdasarkan laporan pemilik poliklinik itu, kejadian terbabit melibatkan dua kumpulan disyaki warga Bangladesh yang hadir ke kliniknya kira-kira pukul 6 petang, Rabu lepas untuk pemeriksaan kesihatan.

“Kedua-dua kumpulan ini dibawa oleh dua ejen berlainan yang juga warga Bangladesh. Semasa kedua-dua kumpulan berada di depan poliklinik, telah berlaku pertengkaran antara mereka sehingga kedua-dua kumpulan membawa keluar beberapa batang kayu hoki.

“Keadaan menjadi semakin tegang sehingga berlaku tolak-menolak antara mereka dan seorang daripada suspek telah masuk ke dalam poliklinik itu sehingga menyebabkan staf poliklinik itu menjerit dan menghalau keluar kesemua warga asing dari situ,” katanya dalam satu kenyataan hari ini.

Video insiden berkenaan turut dikongsi dalam media sosial menerusi aplikasi TikTok bertajuk “sekumpulan warga asing bawa kayu hoki serang wanita”.

Mohd Zaid berkata, berdasarkan siasatan, kekecohan itu berpunca daripada perebutan pelanggan antara ejen untuk pemeriksaan kesihatan dan tiada kejadian kumpulan warga asing itu menyerang wanita seperti yang tular melalui media sosial.

Beliau berkata, kesemua suspek mengaku terlibat dalam kes itu dan telah dibawa ke Mahkamah Kajang serta direman selama empat hari mulai hari ini hingga Isnin depan bagi membantu siasatan.

Kes disiasat mengikut Seksyen 148 Kanun Keseksaan kerana merusuh dan Seksyen 233 Akta Komunikasi dan Multimedia 1998.

Mohd Zaid turut menasihati orang awam supaya tidak terpengaruh dan menyebarkan berita palsu yang boleh menimbulkan kegusaran awam kerana jika didapati bersalah, tindakan undang-undang boleh dikenakan. – Bernama


Majoriti ciapan anti-Islam di Twitter dari AS, UK dan India

MELBOURNE, 24 Safar 1444H, Selasa – Hampir 86 peratus kandungan anti-Islam di media sosial Twitter datang dari Amerika Syarikat (AS), United Kingdom (UK) dan India, menurut laporan Majlis Islam Victoria (ICV) yang berpangkalan di Australia.

Dalam tempoh dua tahun, antara 28 Ogos 2019 dan 27 Ogos 2021, India menyaksikan angka tertinggi, dengan 871,379 ciapan Islamofobia, diikuti AS dengan 289,248, dan UK, dengan 196,376.

Laporan Islamofobia in the Digital Age, menyatakan bahawa di India, Islamofobia yang berleluasa adalah hasil daripada normalisasi kebencian terhadap umat Islam oleh Parti Bharatiya Janata Party (BJP) yang memerintah.

Di AS, Islamofobia telah lama menjadi masalah, yang diburukkan secara dramatik oleh retorik perkauman, konspirasi dan menghasut yang digunakan oleh Donald Trump, menurut laporan itu.

Bagi UK, kelaziman tweet anti-Islam dikaitkan dengan pelbagai faktor, termasuk jangkauan global kebencian Trump, isu lama negara dengan sentimen anti-migran, dan perkauman biasa bekas Perdana Menteri Boris Johnson.

Menurut ICV, terdapat sekurang-kurangnya 3,759,180 ciapan Islamofobia yang dibuat di Twitter antara 28 Ogos 2019 dan 27 Ogos 2021.

Selepas hampir setahun, 85 peratus daripada ciapan penuh kebencian masih dalam talian; hanya 14.8 peratus akhirnya telah tiada, sama ada ia telah disembunyikan melalui tetapan privasi, dikeluarkan oleh pengguna atau dipadamkan oleh pengendali aplikasi.

“Kami membuat kesimpulan bahawa Twitter secara drastik gagal mengeluarkan kandungan anti-Islam.

“Ini tidak menghairankan memandangkan mereka tidak menyaring hantaran mengenai kebencian secara automatik, sebaliknya hanya bertindak sebaik laporan telah difailkan…,” katanya.

Tiga tema utama biasa yang diperhatikan dalam ciapan anti-Islam termasuk: perkaitan agama dengan keganasan, gambaran lelaki Islam sebagai pelaku keganasan seksual, dan ketakutan bahawa orang Islam ingin mengenakan undang-undang syariah kepada orang lain.

Jenis ciapan lain termasuk teori konspirasi bahawa orang Islam dihantar sebagai pendatang untuk membiak dalam komuniti bukan Islam.

Ia juga termasuk gangguan yang disasarkan kepada tokoh masyarakat Islam, dan pencirian penyembelihan halal sebagai tidak berperikemanusiaan. – Agensi


Dua bekas pemimpin UMNO Bahagian direman seleweng wang parti

GEORGE TOWN, 16 Safar 1444H, Selasa – Dua bekas pemimpin UMNO Bahagian Tanjung direman tujuh hari berhubung dakwaan mengeluarkan RM600,364.87 daripada dana parti untuk kegunaan peribadi dan syarikat milik sendiri pada 2018.

Difahamkan, kedua-dua suspek berusia 49 dan 73 tahun masing-masing merupakan bekas setiausaha dan bendahari bahagian itu.

Perintah reman itu berkuat kuasa sehingga Isnin (19 September), dikeluarkan Majistret Rosnee Mohd Radzuan di sini hari ini, kata sumber seperti dilapor akhbar tempatan.

Kes disiasat mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009.

Sekitar 2018, kedua-dua lelaki berkenaan disyaki bersubahat dalam menggunakan kedudukan mereka bagi mendapatkan wang rasuah menerusi pengeluaran wang daripada akaun bank milik UMNO Bahagian.

Wang terbabit dipercayai bagi kegunaan peribadi serta syarikat milik mereka iaitu sebuah yayasan dan kebajikan dengan jumlah keseluruhan sebanyak RM600,364.87.

Kedua-duanya adalah pengarah kepada yayasan itu.


Ekonomi Malaysia di landasan pemulihan pada awal tahun 2021

KUALA LUMPUR, 9 Jamadilawal 1442H, Khamis – Ekonomi Malaysia dijangka terus berada di landasan pemulihan pada bulan-bulan terawal 2021 seperti yang ditunjukkan oleh Indeks Pelopor (IP) Oktober 2020, menurut Jabatan Perangkaan Malaysia (DoSM).

Ketua Perangkawan, Datuk Seri Dr Mohd Uzir Mahidin berkata berdasarkan laporan ekonomi Bank Pembangunan Asia (ADB) yang dikeluarkan pada Disember 2020, Keluaran Dalam Negara Kasar (KDNK) Malaysia pada tahun ini diunjurkan merosot 6.0 peratus dan mencatatkan pertumbuhan 7.0 peratus pada 2021.

“Penting bagi kegiatan ekonomi untuk terus menyediakan pekerjaan untuk rakyat, dan selanjutnya mencari penyelesaian yang tepat dan pendekatan bersasar bagi membendung COVID-19 tanpa menjejaskan pemain industri yang menjadi tulang belakang ekonomi.

“Ketika kita menuju penghujung 2020, berita tentang pelancaran vaksin COVID-19 mencetuskan kegembiraan di seluruh dunia, termasuk di Malaysia, yang dijangka diterima seawal Februari 2021,” katanya dalam kenyataan untuk Soroton Statistik Ekonomi Malaysia (MESR) Siri 8/2020 yang dikeluarkan hari ini.

Beliau berkata ekonomi Malaysia pulih secara beransur-ansur berikutan situasi pandemik yang masih terkawal dengan peraturan prodsedur operasi standard (SOP) yang ketat oleh kerajaan.

“Dasar dan inisiatif kerajaan telah menyokong kestabilan pasaran buruh dan telah mendorong pemulihan secara beransur-ansur.

“Walaupun begitu, usaha yang strategik turut digalakkan untuk mempromosikan keusahawanan sebagai peluang menjana pendapatan, melahirkan pencipta pekerjaan berbanding pencari pekerjaan terutama dalam kalangan belia,” katanya.

Mohd Uzir berkata pada masa yang sama dalam usaha untuk meningkatkan kebolehpasaran, belia perlu sentiasa bersedia untuk meningkatkan pengetahuan serta kemahiran bagi memastikan mereka kekal fleksibel dan dapat menyesuaikan diri dengan perubahan keperluan pasaran buruh.

Beliau berkata sejak PKPB dilonggarkan secara berfasa dan diganti dengan PKPP, kerajaan baru-baru ini telah membenarkan perjalanan rentas daerah dan negeri.

“Ini merupakan petunjuk positif kepada peningkatan aktiviti pelancongan domestik.

“Tambahan pula, tempoh akhir tahun kebiasaannya akan dipenuhi dengan aktiviti pelancongan apabila orang ramai memanfaatkan cuti panjang sempena perayaan Krismas, Tahun Baharu dan cuti sekolah yang secara langsung akan menyumbang kepada pertumbuhan ketara industri berasaskan pelancongan di seluruh negara,” katanya.

Beliau berkata, menariknya pandemik COVID-19 juga telah memberi impak positif kepada perniagaan.

“Penjarakan fizikal menyebabkan perniagaan beralih kepada penyelesaian digital bagi menjamin kelangsungan perniagaan, iaitu media sosial.

“Ini dapat dilihat melalui peningkatan pembelian dalam talian yang secara langsung melonjakkan hasil dalam perkhidmatan pos dan penghantaran,” katanya.

Mohd Uzir berkata perniagaan dalam talian telah menyumbang kepada penggunaan telekomunikasi yang lebih tinggi di mana peniaga secara aktif menggunakan platform digital untuk meneruskan perniagaan.

Beliau berkata usahawan yang terlibat dalam sektor informal seperti menjual makanan, pakaian dan barangan kraftangan telah memanfaatkan platform ini secara kreatif melalui media sosial yang menyumbang kepada pertumbuhan ketara aktiviti ini.

“Menerusi pengumuman belanjawan baru-baru ini, kerajaan telah memperuntukkan bantuan kepada usahawan informal. Bagaimanapun, pendekatan yang lebih proaktif perlu dilaksanakan untuk kelangsungan hidup golongan ini,” katanya.

Bagi pasaran tenaga buruh, beliau berkata bilangan tenaga buruh telah meningkat kepada 15.96 juta orang pada Oktober 2020 berbanding bulan sebelumnya.

Bilangan penduduk bekerja mencatatkan trend menaik bagi tempoh lima bulan berturut-turut dengan pertumbuhan marginal 0.1 peratus bulan ke bulan merekodkan 15.21 juta orang, katanya.

“Kadar pengangguran pada Oktober 2020 adalah 4.7 peratus, meningkat 0.1 mata peratus berbanding September 2020 selepas mencatatkan trend penurunan selama empat bulan berturut-turut sejak Jun 2020,” katanya.

Dari sudut eksport pula, ketua perangkawan berkata eksport barangan Malaysia pada Oktober 2020 meningkat sedikit sebanyak 0.2 peratus tahun ke tahun kepada RM91.1 bilion iaitu nilai eksport bulanan kedua tertinggi yang dicatatkan pada 2020.

Pertumbuhan positif tersebut disokong oleh peningkatan eksport sarung tangan getah; minyak sawit dan produk berasaskan minyak sawit serta produk elektrik dan elektronik, katanya.

“Sektor pembuatan terus menjadi pendorong ekonomi dengan pertumbuhan positif 2.4 peratus yang disumbangkan oleh kedua-dua industri berorientasikan domestik dan eksport.

“Industri berorientasikan domestik terutama disokong oleh pemprosesan makanan; kenderaan bermotor dan peralatan pengangkutan; dan logam asas,” katanya.

Beliau berkata sementara itu, industri berorientasikan eksport didominasi oleh peningkatan ketara dalam produk getah; komponen dan papan elektronik, peralatan komunikasi dan elektronik pengguna; dan komputer dan kelengkapan peranti. – Bernama


AS sekat Putin, Lavrov dan beberapa pegawai kanan

WASHINGTON, 24 Rejab 1443H, Sabtu – Amerika Syarikat (AS) pada Jumaat mengenakan sekatan ke atas Presiden Russia, Vladimir Putin, Menteri Luar, Sergey Lavrov dan pegawai kanan lain berikutan operasi ketenteraan Moscow di Ukraine.

Rumah Putih sebelum ini memaklumkan Washington akan menyertai Kesatuan Eropah (EU) untuk mengenakan sekatan terhadap pemimpin dan diplomat kanan serta anggota pasukan keselamatan Rusia.

“Presiden Putin dan Menteri Lavrov bertanggungjawab secara langsung terhadap tindakan yang menyalahi undang-undang itu, satu operasi ketenteraan tanpa provokasi ke atas Ukraine, sebuah negara berdaulat demokratik,” lapor Agensi Anadolu memetik Jabatan Perbendaharaan.

Seramai 11 anggota pasukan keselamatan Russia dikenakan sekatan termasuk Pengarah Perkhidmatan Perisikan Asing, Sergei Naryshkin.

“Kami bersatu dengan sekutu dan rakan kongsi antarabangsa kami untuk memastikan Russia menanggung kerugian ekonomi dan diplomatik akibat tindakan itu.

“Jika perlu, kami bersedia untuk mengenakan lebih banyak sekatan ke atas Russia,” kata Setiausaha Perbendaharaan, Janet Yellen.

Operasi ketenteraan di Ukraine memasuki hari ketiga pada Sabtu dengan laporan terbaharu menyatakan tentera Russia sedang bergerak ke Kyiv.

Putin mengumumkan oeprasi ketenteraan itu pada Khamis, beberapa hari selepas mengiktiraf dua wilayah di timur Ukraine.

Beliau mendakwa Moscow tidak berhasrat untuk menduduki negara jiran itu sebaliknya mahu ‘menjadikan kawasan itu bebas tentera’ dan ‘denasify’ Ukraine.

Presiden Ukraine, Volodymyr Zelenskyy menuduh Russia cuba mewujudkan kerajaan boneka dan berkata, rakyat Ukraine akan mempertahankan negara mereka. – Bernama


RUU Perbekalan 2023 dijangka dibaca kali pertama hari ini

KUALA LUMPUR, 8 Rabiulawal 1444H, Rabu – Rang Undang-Undang Perbekalan 2023 bagi bacaan kali pertama dijangka dibentangkan di Dewan Rakyat hari ini.

Menurut Aturan Urusan Mesyuarat dalam laman sesawang rasmi Parlimen, rang undang-undang itu akan dibentang oleh Menteri Kewangan dan bacaan kali kedua dijangka pada Jumaat ini.

Persidangan hari ini juga akan diteruskan dengan menyambung perbahasan Rang Undang-Undang Kesatuan Sekerja (Pindaan) 2022.

Dewan Rakyat juga dijangka bakal tertumpu kepada pembentangan Rang Undang-Undang Kualiti Alam Sekeliling (Pindaan) 2022, Rang Undang-Undang Pengangkutan Jalan (Pindaan) 2022, Rang Undang-Undang Lembaga Pelesenan Kenderaan Perdagangan (Pindaan) 2022), Rang Undang-Undang Pengangkutan Awam Darat (Pindaan) 2022, Rang Undang-Undang Makanan (Pindaan (2022) dan Rang Undang-Undang Pencegahan dan Pengawalan Penyakit Berjangkit (Pindaan 2021) untuk bacaan kali kedua.

Pada sesi jawab lisan pula, soalan berhubung usaha kerajaan dalam mengatasi isu eksploitasi seksual kanak-kanak di alam maya berpunca daripada pelbagai aplikasi tidak bermoral dalam talian diajukan Datuk Seri Dr Shamsul Anuar Nasarah (BN-Lenggong) kepada Menteri Pembangunan Wanita, Keluarga dan Masyarakat.

Turut tersenarai, soalan Datuk Seri Dr Mujahid Yusof Rawa (PH-Parit Buntar) kepada Menteri Kewangan berkaitan pendekatan Kementerian Kewangan dalam memastikan model “Environmental, Social dan Governance” (ESG) diterapkan dalam meluluskan mana-mana kontrak kerajaan.

Selain itu, persoalan mengenai perkembangan fasiliti dan kemudahan e-Sukan yang telah dibangunkan kerajaan bagi memenuhi keperluan belia akan diajukan Ahmad Fadhli Shaari (PAS-Pasir Mas) kepada Menteri Belia dan Sukan.

Tengku Zulpuri Raja Puji (PH-Raub) pula meminta Menteri Alam Sekitar dan Air menyatakan pelan dan tindakan perancangan awal kerajaan bagi menghadapi kemungkinan banjir besar berikutan fenomena La Nina, Monsun Timur Laut dan taburan hujan di luar jangkaan.

Persidangan Dewan Rakyat kali ini dijadualkan berlangsung selama 32 hari bermula 3 Okt hingga 29 Nov. – Bernama


Berpada hargai jasa bekas PM, bimbang jadi liabiliti kepada negara

BANGI, 14 Rabiulakhir 1443H, Jumaat – Tidak dinafikan jasa Perdana Menteri sangat besar, namun harus berpada-pada bagi mengelakkan perkara itu menjadi liabiliti kepada negara.

Ketua Pemuda PAS Selangor, Mohamed Sukri Omar mengingatkan kerajaan hari ini supaya menguruskan wang negara sebaik mungkin dan tidak digunakan kepada perkara yang tidak mendatangkan manfaat.

“Tidak dinafikan jasa Perdana Menteri terdahulu, namun wang negara sewajibnya diurus sebaik mungkin kerana ia merupakan satu amanah daripada rakyat.

“Pemberian hadiah besar dilihat tidak wajar ketika penularan pandemik COVID-19 yang memberi kesan kepada majoriti rakyat khususnya membabitkan aspek ekonomi,” katanya dalam kenyataan.

Terdahulu, Menteri Kewangan, Senator Tengku Datuk Seri Zafrul Tengku Abdul Aziz dilapor mengesahkan kerajaan menerima permohonan daripada bekas Perdana Menteri, Datuk Seri Najib Tun Razak untuk mendapatkan hartanah bernilai RM100 juta di ibu negara.

Tengku Zafrul bagaimanapun, berkata, maklumat berkaitan rumah dan hartanah bernilai RM100 juta tersebut tidak dimasukkan ke dalam Bajet 2022 kerana permohonannya dibuat selepas pembentangan.

Media turut melaporkan empat menteri termasuk Tengku Zafrul dikatakan antara yang membantah kelulusan pemberian tanah premium dan rumah mewah kepada Najib.

Mohamed Sukri turut menzahirkan ucapan tahniah terhadap empat Menteri yang bertindak berani dengan membantah perkara berkenaan dalam mesyuarat Kabinet.

Tegas beliau, Malaysia memerlukan nafas baharu dalam kepimpinan negara terdiri daripada mereka yang berintegriti dan menjiwai kesusahan rakyat.


Kes Omicron pertama di Gaza

GAZA, 22 Jamadilawal 1443H, Isnin – Kementerian Kesihatan Palestin mengenal pasti kes pertama varian Omicron di Semenanjung Gaza.

Individu yang dikesan pembawa varian itu seorang penduduk Gaza yang dijangkiti dalam wilayah pantai, kata pegawai kementerian, Majdi Dhair pada sidang akhbar.

Ini bermakna varian itu – yang mula dikenal pasti di selatan Afrika dan Hong Kong bulan lepas – wujud di Gaza dan kini menular dalam kalangan penduduk.

“Kami berdepan hari yang sukar. Varian Omicron dijangka akan menular dengan pantas,” katanya kepada pemberita.

Penemuan varian Omicron di wilayah yang dikepung menimbulkan cabaran baharu kepada sistem kesihatan yang kurang dibangunkan.

Gaza – dengan populasi 2.2 juta orang – mencatatkan 189,837 jangkitan COVID-19 dan 1,691 kematian.

Dhair menggesa rakyat Gaza mendapatkan vaksin, meletakkan peratusan mereka yang menerima suntikan sekitar 40 peratus.

Di Tebing Barat yang diduduki, tiga kes varian Omicron dikesan dalam kalangan rakyat Palestin pada 16 Disember lepas.

Jumlah itu meningkat kepada 23 dalam kalangan 3.1 juta penduduk, kata pihak berkuasa kesihatan Palestin. – Agensi


Sokong! Pengambilan khas pendidik atasi lambakan graduan

BANGI, 9 Zulkaedah 1442H, Ahad – Keputusan Kementerian Pendidikan Malaysia (KPM) untuk melaksanakan pengambilan khas 18,702 pendidik secara ‘one-off’, dijangka dapat mengatasi lambakan graduan, terutama bagi lepasan Ijazah Sarjana Muda dari Institut Pendidikan Awam (IPTA).

Menyambut baik perkara itu, Presiden Ikatan Guru-Guru Muslim Malaysia (iGuru) Ustaz Mohd Azizee Hasan berkata, keputusan kerajaan juga dapat mengisi kekurangan guru sedia ada bagi negeri tertentu seperti Sabah, Sarawak, Selangor dan Johor.

Bagaimanapun, beliau menyarankan KPM untuk mengutamakan graduan yang memiliki ikhtisas pendidikan terutama individu dari lepasan Institut Pendidikan Guru dan program Ijazah Sarjana Muda Pendidikan (ISMP) sebelum membuka pengambilan kepada graduan bidang kritikal lain.

“Keutamaan memilih graduan pendidikan adalah untuk menjaga kualiti pendidikan dan memastikan mereka benar-benar layak dan mempunyai minat yang tinggi sebagai guru.

“Dalam masa sama, iGuru berpandangan untuk pengambilan nanti perlu melihat kepada aspek jantina bagi memastikan kewajaran keseimbangan bilangan guru mengikut jantina,” katanya dalam satu kenyataan hari ini.

Beliau berharap langkah proaktif diambil KPM itu adalah usaha ke arah meningkatkan kualiti profesion keguruan dan menjadikan nisbah guru dan murid pada skala 1: 25 setanding dengan negara-negara maju.

Terdahulu, KPM akan melaksanakan pengambilan khas secara ‘one-off’ seramai 18,702 pendidik, bagi menyelesaikan isu kekurangan guru di sesetengah negeri, kata Menteri Kanan Pendidikan Datuk Dr Radzi Jidin.

Beliau berkata, permohonan pengambilan khas Pegawai Perkhidmatan Pendidikan DG41 itu, akan dibuka mulai 7 Julai untuk membolehkan pendidik ditempatkan secara berperingkat di sekolah masing-masing bermula Oktober depan.

“Pengambilan guru secara ‘one-off’ dan besar-besaran ini bertujuan menyelesaikan isu kekurangan guru di sesetengah negeri, selain menjamin pelaksanaan pengajaran dan pembelajaran berjalan lancar ketika pandemik COVID-19,” katanya.

Katanya, negeri yang terutamanya berdepan dengan kekurangan guru adalah Sabah, Sarawak, Selangor dan Johor.


PDRM sasar 20-30 peratus ambil bukan Bumiputera, Orang Asli: KPN

KUALA LUMPUR, 1 Syaaban 1442H, Isnin – Polis Diraja Malaysia (PDRM) mensasarkan 20 hingga 30 peratus jumlah keanggotaan daripada kalangan bukan bumiputera serta Orang Asli untuk membentuk satu pasukan yang lebih dinamik dalam usaha menegakkan undang-undang dan menjaga keselamatan negara.

Ketua Polis Negara Tan Sri Abdul Hamid Bador berkata pengambilan lebih ramai bukan bumiputera dan Orang Asli penting kerana ia akan mengatasi masalah komunikasi bagi menyelesaikan pelbagai kes yang dikendalikan pasukan polis.

“Saya takut nanti keanggotaan dalam PDRM terdiri daripada 95 peratus bumiputera termasuk Sabah dan Sarawak, perkara itu nanti tidak nampak cantik dan harapan tinggi tidak boleh diletakkan kepada kami untuk bergerak sebagai sebuah pasukan yang dinamik.

“Mungkin 20 peratus atau 30 peratus mengikut komposisinya. Saya mengalu-ngalukan (keanggotaan bukan bumiputera) sebab lagi bertambah kepelbagaian keanggotaan dalam PDRM lagi cepat kita dapat bergerak, tiada halangan dalam komunikasi,” katanya semasa ditemu bual Bernama di sini hari ini.

Menjelaskan mengenai jurang peratusan kaum itu, Abdul Hamid berkata setakat ini sejumlah 1.9 peratus kaum Cina dan tiga peratus kaum India menganggotai PDRM daripada kira-kira 123,000 pegawai dan anggota polis seluruh negara manakala jumlah keanggotaan dalam kalangan Orang Asli dilihat semakin berkurangan.

Ketua Polis Negara berkata dalam usaha menegakkan undang-undang dan menjaga keselamatan negara PDRM memerlukan pengorbanan, sumbangan dan penyertaan dari setiap kaum, dan menurutnya pihaknya menghadapi masalah mendapatkan tenaga kerja dalam kalangan bukan bumiputera sejak tahun 2010 lagi.

Menyedari ketandusan kaum bukan bumiputera dalam pasukan itu, beliau berkata PDRM telah mengadakan perbincangan dengan Jabatan Perkhidmatan Awam (JPA).

“Kita telah buat beberapa syor dan berbincang dengan pihak JPA. Selepas sekian lama dan banyak kali berunding, JPA merumuskan bahawa ia boleh melonggarkan syarat, tetapi mengenakan pula syarat-syarat lain.

“Syarat kemasukan itu dilonggarkan tetapi selepas menyertai latihan mereka akan dikenakan syarat lain yang ketat iaitu dalam tempoh enam tahun masuk polis mereka wajib lulus peperiksaan seperti yang dikehendaki,” katanya.

PDRM sebelum ini membuka pengambilan khas bagi jawatan Konstabel Polis Gred YA1 melibatkan bukan bumiputera serta jawatan Konstabel Orang Asli Gred YP1.

Pengambilan khas bukan bumiputera memberikan kelonggaran kepada mana-mana individu tidak memperolehi kepujian dalam mata pelajaran Bahasa Melayu dalam peperiksaan Sijil Peperiksaan Malaysia (SPM) untuk memohon, dan selepas diterima, dalam tempoh enam tahun kemudiannya mereka mesti lulus, dan meningkatkan komunikasi serta pemahaman dalam Bahasa Melayu.

Hamid berkata pemohon yang layak akan melalui pelbagai fasa latihan bersama anggota serta pegawai selain berinteraksi sesama mereka dalam Bahasa Melayu, dan ini pasti akan memberikan mereka pendedahan penuh kepada Bahasa Melayu, sekali gus menjadikan mereka mampu lulus mata pelajaran terbabit dalam tempoh enam tahun itu.

Bagi pengambilan Orang Asli pula, Abdul Hamid berkata pihaknya juga membuat rayuan kepada JPA supaya melonggarkan syarat berhubung tahap ketinggian mereka.

“Saya minta tahap ketinggian mereka diturunkan lagi (untuk diterima) dan pihak JPA ketika ini berkata perkara itu akan dipertimbangkan, tetapi berhubung penyertaan bukan bumiputera dalam PDRM, JPA telah buat keputusan.

“Saya akan pastikan bahawa dalam tempoh enam tahun itu sistem pemantauan akan dibangunkan supaya mereka ini benar-benar mematuhi syarat-syarat JPA, enam tahum mereka mesti lulus, mereka kena berusaha,” tegasnya. – Bernama


COVID-19: Empat pejabat Exco Terengganu ditutup 14 hari

KUALA TERENGGANU, 5 Jamadilakhir 1442H, Isnin – Empat pejabat Exco Terengganu di Wisma Darul Iman di sini, ditutup selama 14 hari bermula semalam hingga 30 Januari susulan terdapat lima kes positif COVID-19 di bangunan pentadbiran kerajaan negeri itu.

Pengarah Kesihatan Negeri Terengganu, Dr Nor Azimi Yunus berkata, penutupan itu bagi membolehkan kerja-kerja sanitasi dilakukan dalam usaha mengekang penularan wabak tersebut di kawasan berkenaan.

Empat pejabat ditutup ialah Pejabat Pengerusi Jawatankuasa Kerajaan Tempatan, Perumahan, Kesihatan dan Alam Sekitar; Pejabat Pengerusi Jawatankuasa Pembangunan Insan Dakwah dan Penerangan; Pejabat Pengerusi Jawatankuasa Pertanian, Industri Makanan, Perladangan, Komoditi dan Pembangunan Luar Bandar; serta Pejabat Pengerusi Jawatankuasa Pelaksanaan Syariah, Pendidikan dan Pengajian Tinggi.

“Penutupan itu perlu dilakukan kerana terdapat lima kes positif COVID-19 dalam kalangan pekerja Institut Modal Insan Terengganu Sejahtera (i-MiTS) di Wisma Darul Iman baru-baru ini,” katanya ketika dihubungi hari ini.

Dr Nor Azimi berkata, hasil siasatan mendapati kes-kes positif berkenaan bergaul rapat dengan pekerja di pejabat empat Exco tersebut.

Penutupan sementara itu dijalankan di bawah Seksyen 18(1)(d) Akta Pencegahan dan Pengawalan Penyakit Berjangkit 1988 (Akta 342) bagi mengelak perebakan penyakit berjangkit dan membolehkan proses disinfeksi serta sanitasi dijalankan bagi mengelak penularan, katanya. – Bernama


New Zealand hantar 120 tentera ke UK latih perajurit Ukraine

WELLINGTON, 18 Muharam 1444H, Selasa – Kira-kira 120 tentera New Zealand dikerahkan ke United Kingdom (UK) bagi melatih perajurit Ukraine bagi menghadapi menentang Russia.

Perdana Menteri New Zealand, Jacinda Ardern berkata, dua pasukan ketenteraan akan membantu kira-kira 10,000 perajurit Ukraine dalam aspek pengendalian senjata, pertolongan cemas dan perundangan.

Pasukan ketenteraan berkenaan akan berlepas ke UK dalam tempoh tiga minggu lagi sehingga hujung November depan.

Bagaimanapun, mereka tidak akan memasuki Ukraine.

Ardern menjelaskan, pihaknya menyedari serangan yang dilakukan secara terang-terangan terhadap kedaulatan Ukraine sehingga mengorbankan ribuan nyawa tidak bersalah merupakan satu kesilapan.

“Kecaman kami akan melampaui perkataan termasuk sokongan praktikal,” kata Ardern.

Pihaknya melihat kepentingan terkini untuk Ukraine adalah mengukuhkan lagi pasukan pertahanan negara dan rakyat.

Sementara itu, Menteri Pertahanan, Peeni Henare berkata, kurang dua minggu lalu Kabinet New Zealand mempertimbangkan penempatan baharu bagi membantu Ukraine.

Katanya, UK pula mengajak New Zealand menyumbang usaha dengan melatih tentera Ukraine.

Latihan berkenaan berdasarkan kursus latihan asas tentera. – Agensi


The Haaretz, New York Times siar foto kanak-kanak Palestin gugat propaganda Zionis

BANGI, 17 Syawal 1442H, Sabtu – Dua akhbar antarabangsa – yang sinonim sebagai media pro-Israel – memecahkan tradisinya apabila menyiarkan foto kanak-kanak Palestin yang terbunuh dalam serangan pengganas Israel di Semenanjung Gaza.

Laporan terkini akhbar Israel, The Haaretz dan New York Times menyebabkan ada pihak pro rejim ‘mengugut’ untuk membatalkan langganan ke atas media berkenaan.

Presiden Pertubuhan Ikatan Wanita Antarabangsa Institusi Keluarga dan Pendidikan Berkualiti (WAFIQ), Prof Madya Dr Rafidah Hanim Mokhtar berkata, tindakan itu memberi isyarat bahawa masyarakat muda yang mendapat maklumat langsung serangan penjajah, semakin sukar mempercayai propaganda Zionis.

“Mereka berkemampuan menekan media perdana dan kerajaan mereka.

“Usaha membebaskan Palestin perlu diteruskan melalui pelbagai saluran,” katanya dalam kenyataan di Facebook hari ini.

Serangan pengganas Israel ke atas Semenanjung Gaza mendapat perhatian masyarakat dunia, selepas pertempuran selama 11 hari itu mengorbankan 288 orang awam.

Serangan yang dianggap paling dasyat di wilayah itu telah membunuh hampir 70 kanak-kanak dan 40 wanita.


Selepas masalah ekonomi, Lubnan berdepan krisis roti

BEIRUT, 5 Ramadan 1443H, Khamis – Kesatuan Bakeri Lubnan memberi amaran mengenai krisis roti di negara Arab apabila beberapa kilang gandum menghentikan operasi kerana kekurangan dana.

Dalam satu kenyataan Sindiket Bakeri berkata, kedai roti menghadapi kekurangan tepung gandum di beberapa kawasan di Lubnan.

“Sebilangan kedai roti telah berhenti membuat roti, manakala yang lain mempunyai kuantiti terhad tepung gandum yang hanya mencukupi untuk satu hari,” katanya.

Kesatuan itu menyalahkan Bank Pusat Lubnan atas krisis berkenaan.

Dakwanya, Bank Pusat menangguhkan pembayaran penghantaran gandum atas sebab yang tidak diketahui.

Setakat ini tiada sebarang komen daripada Bank Negara mengenai dakwaan itu.

Lubnan memerlukan sekitar 40,000-50,000 tan gandum untuk memenuhi keperluan pasaran tempatan.

Negara Arab itu mengimport kira-kira 60 peratus daripada keperluan gandumnya dari Ukraine dan Russia – yang melancarkan perang ke atas jirannya pada Februari lalu.

Sejak akhir 2019, Lubnan bergelut dengan krisis ekonomi yang teruk, termasuk susut nilai mata wang secara besar-besaran serta kekurangan bahan api dan perubatan.

Mata wang Lubnan kehilangan 90 peratus nilainya, menghakis keupayaan orang ramai untuk mengakses barangan asas, termasuk makanan, air, penjagaan kesihatan dan pendidikan, manakala gangguan bekalan elektrik yang meluas adalah perkara biasa disebabkan kekurangan bahan api. – Agensi


Pacuan empat roda PDRM bawa jenazah ditimpa kemalangan

BANDAR PERMAISURI, 1 Rabiulakhir 1442H, Selasa – Pacuan empat roda milik Polis Diraja Malaysia (PDRM) yang membawa jenazah seorang lelaki terlibat dalam kemalangan jalan raya sebelum terjunam ke tebing kawasan ladang kelapa sawit di Kilometer 52 Bari, Sungai Tong di sini hari ini.

Ketua Polis Daerah Setiu, Deputi Superintenden Afandi Hussin berkata, insiden pada kira-kira 1 tengah hari itu menyebabkan jenazah lelaki berusia 51 tahun tersebut terjatuh dari kenderaan dan warisnya mengalami kecederaan patah lengan kanan manakala anggota polis berpangkat koperal yang memandu kenderaan terseliuh bahu kiri.

“Kemalangan berlaku ketika pacuan empat roda tersebut dalam perjalanan ke Hospital Setiu dari arah Sungai Tong dengan membawa jenazah kes mati mengejut.

“Apabila tiba di lokasi kejadian, hujan lebat serta keadaan jalan yang licin mengakibatkan kenderaan tersebut hilang kawalan lalu terbabas sebelum terjunam ke bawah tebing ladang sawit,” katanya ketika dihubungi hari ini.

Beliau berkata mangsa yang tercedera dan jenazah itu kemudian dibawa ke Hospital Setiu.

Kes disiasat mengikut Seksyen 43(1) Akta Pengangkutan Jalan 1987. – Bernama


Roboh rumah: Zionis rancang bina taman pelancongan di sekitar Al-Aqsa?

BAITULMAQDIS, 19 Zulkaedah 1442H, Rabu – Negara pengganas Israel merobohkan sebuah kedai daging dan menyerang penduduk Palestin ketika menyerbu kawasan kejiranan al-Bustan di Baitulmaqdis Timur yang diduduki.

Al-Bustan adalah salah satu kawasan kejiranan Palestin yang terletak di selatan kota tua Baitulmaqdis dan Masjid al-Aqsa, yang mana kediaman di sana berdepan ancaman perobohan Israel untuk membuka jalan bagi projek peneroka haram.

Pemilik kedai daging yang musnah, Nidal al-Rajabi mendakwa, pasukan Israel telah memukul penduduk dengan belantan, selain menahan anak dan abangnya – di antara lain yang ditahan.

Middle East Eye melaporkan, pihak berkuasa Israel meminta Rajabi untuk merobohkan kedainya sendiri jika tidak mahu membayar kos kenderaan polis dan jentolak yang akan melakukan perobohan itu sebanyak AS$100,000 (RM415,000).

Rajabi berkata, dia tidak menyesal menolaknya dan telah menyelamatkan barang dagangan kedai, termasuk daging dan telur bersama peralatan, sebelum jentolak Israel merobohkan kedai itu.

“Sebaliknya, saya gembira kerana saya tidak melakukannya. Saya meminta anak-anak saya untuk datang dan melihat bagaimana pendudukan (Israel) memusnahkan (harta benda) jadi mereka tahu bukan saya yang merobohkannya, tetapi penjenayah yang melakukannya,” katanya.

Israel mempunyai pelan besar untuk wilayah selatan Masjid al-Aqsa dan kota tua, berhasrat membangunkan rangkaian taman pelancongan di kawasan kejiranan al-Bustan, Silwan, Wadi al-Rababa, Batn al-Hawa dan Wadi Hilweh.

Sebanyak 20 keluarga Palestin yang tinggal di 17 kediaman di al-Bustan menghadapi arahan perobohan Israel.

Awal pagi semalam, 40 kenderaan polis Israel dan jentolak mengepung serta menutup pintu masuk ke al-Bustan untuk merobohkan kedai Palestin kononnya dibina tanpa permit.

Pasukan Israel melepaskan gas pemedih mata dan peluru getah ke arah penduduk, sementara bantahan lain tercetus di kawasan kejiranan Batn al-Hawa dan Bir Ayoub, lapor agensi berita rasmi Palestin, Wafa.

Bulan Sabit Merah Palestin melaporkan 13 cedera di kalangan penduduk Palestin. – Agensi


Nantikan kebangkitan anak muda dalam PRN

BANGI, 15 Zulhijjah 1444H, Selasa – Malaysia menyaksikan kebangkitan anak muda secara berduyun-duyun demi menegakkan Islam melalui Pilihan Raya Umum ke-15 (PRU15) yang lalu.

Perkara ini sekali gus menunjukkan betapa pentingnya peranan anak muda dalam perjuangan umat, kata Presiden PAS, Tan Sri Abdul Hadi Awang.

Beliau berkata, tanda-tanda yang sangat menarik dengan kebangkitan anak muda dalam PRU15 akan terus meluncur dengan lebih besar dalam Pilihan Raya Negeri (PRN) nanti.

“Khususnya, dengan keinsafan mereka apabila melihat tanpa tertarik kepada pemimpin yang terjun ke padang untuk menari dan menyanyi bagi menggoda mereka.

“Barangkali yang mabuk dadah dan syabu sahaja boleh bernafsu tanpa mengira tua dan muda,” katanya.

Beliau juga berkata, perubahan anak muda wajib berlaku secara menyeluruh dan sempurna, maka peranan ibu bapa dan pendidik sangat penting bagi membentuk anak yang bertenaga menongkah cabaran bagi melakar kemenangan yang bertenaga.

“Begitu juga, menjadi pelapis yang tidak mematikan perjuangan kebaikan dan kebahagiaan yang berwawasan dunia dan akhirat,” katanya menulis di HarakahDaily.net.

Jelas Abdul Hadi, agama Islam meletakkan peranan yang mulia dan penting terhadap golongan muda menerusi beberapa cerita yang terdapat di dalam al-Quran.

Beliau berkongsi ayat ke- 13 Surah al-Kahf mengenai pemuda-pemuda yang beriman kepada Tuhan.

Cerita tersebut katanya, memberi keutamaan kepada orang muda yang dianggap mentah, tetapi cergas akalnya.

“Bahkan, dianggap tiada berpelajaran, tetapi jiwanya tidak sekotor-kotornya, hanya gangguan sekeliling yang masih belum berakar umbi yang kuat.

“Akalnya masih dalam kepala dan hatinya lembut mudah berubah, sama ada kepada kebaikan atau kejahatan.

“Tidak seperti yang tua kalau baiknya kuat, jahatnya degil dan lebih keras daripada batu, khususnya yang masih meletakkan akalnya ke dalam perut walaupun berilmu,” katanya.


Pertembungan 8 penjuru di Bangi

Oleh Athirah Huda Zalhe

BANGI, 10 Rabiulakhir 1444H, Sabtu –  Kerusi P102 Bangi menyaksikan pertembungan lapan penjuru antara Parti Pejuang Tanah Air (Pejuang), Barisan Nasional (BN), Perikatan Nasional (PN), Pakatan Harapan (PH), Parti Rakyat Malaysia (PRM) dan tiga calon Bebas pada Pilihan Raya Umum Ke-15 (PRU15), ini.

Pertandingan lapan penjuru ini membabitkan Annuar Salleh (Pejuang),

Datuk Ho Hee Lee calon (BN), Muhammad Nazrul Hakim Md Hakim (PN), Syahredzan Johan (PH), Chee Chee Meng (PRM) dan tiga calon Bebas iaitu M Suthan Mookaiah, Muhammad Fauzi Hasim serta Prof Jamal Hisham Hashim.

Pegawai Pengurus (RO) Bahagian Pilihan Raya P102 Bangi, Dr Ani Ahmad membuat pengumuman berkenaan di pusat penamaan calon di Dewan Utama Demesne Pejabat Daerah/ Tanah Hulu Langat pada jam 10.20 pagi, selepas tamat tempoh penamaan calon pada jam 10 pagi tadi.

Proses penerimaan kertas penamaan calon yang dibuka pada jam 9 pagi tadi berjalan lancar dengan kawalan ketat daripada pihak Polis Diraja Malaysia (PDRM).

Pada PRU14 lalu, kerusi Parlimen Bangi disandang oleh Ong Kian Ming daripada PH dengan majoriti 68,768.

Suruhanjaya Pilihan Raya Malaysia (SPR) menetapkan tarikh mengundi PRU15 pada 19 November dan undi awal pada 15 November ini.


Gempa bumi kuat di Selatan Sumatera, Indonesia

KUALA LUMPUR, 29 Zulhijjah 1441H, Rabu – Gempa bumi kuat berukuran 7.0 pada skala Richter berlaku di Selatan Sumatera, Indonesia pada pukul 6.29 pagi tadi.

Menurut kenyataan Jabatan Meteorologi Malaysia, gempa itu berlaku pada kedudukan 131 kilometer barat daya dari Bengkulu, Indonesia dengan kedalaman 84 kilometer.

Bagaimanapun, gempa berkenaan tidak membawa ancaman tsunami kepada Malaysia, menurut kenyataan itu. – Bernama


Anwar dakwa dapat majoriti bentuk kerajaan

KUALA LUMPUR, 5 Safar 1442H, Rabu – Presiden PKR Datuk Seri Anwar Ibrahim hari ini mendakwa telah mendapat sokongan yang kukuh dan meyakinkan daripada Ahli Parlimen untuk membentuk Kerajaan Persekutuan yang baharu

Bercakap pada sidang media di sini hari ini, Anwar berkata beliau juga telah mendapat perkenan untuk menghadap Yang di-Pertuan Agong pada Selasa, tetapi ditangguhkan berikutan Seri Paduka mendapat rawatan di Institut Jantung Negara.

“Alhamdulillah kini saya telah dapat sokongan yang kukuh dan meyakinkan daripada Ahli-ahli Parlimen untuk saya persembahkan kepada Yang di-Pertuan Agong.

“Dengan sokongan dan majoriti kukuh dan meyakinkan, bermakna pada saat ini kerajaan Perdana Menteri Tan Sri Muhyiddin Yassin telah jatuh.

“Jumlahnya (sokongan) kukuh dan menyakinkan, jauh daripada majoriti kecil,” katanya tanpa mendedahkan bilangan Ahli Parlimen yang menyokong beliau. – Bernama


283 pejuang kemerdekaan Palestin di penjara Israel lebih 20 tahun

BELGRADE, 5 Rabiulawal 1444H, Ahad – Seramai 283 pejuang kemerdekaan Palestin yang digelar ‘dekan tahanan’ telah berada di penjara Israel selama lebih 20 tahun.

Menurut laporan Suruhanjaya Hal Ehwal Tahanan Palestin, ‘dekan’ itu termasuk 38 pejuang kemerdekaan yang berada di penjara selama sekurang-kurangnya 25 tahun dan digelar ‘jeneral tahanan’.

Malah, jumlah itu juga termasuk 25 pejuang kemerdekaan yang telah dipenjarakan sejak sebelum menandatangani Perjanjian Oslo pada 1993.

Katanya, tempoh itu termasuk sebelum penubuhan Pihak Berkuasa Palestin yang sepatutnya telah dibebaskan dalam perjanjian diuruskan oleh Amerika Syarikat (AS) menjelang 2014 jika Israel tidak mengingkarinya.

Suruhanjaya itu berkata, 17 daripada ‘jeneral’ telah berada di penjara selama lebih 30 tahun dan digelar sebagai ‘ikon banduan’ yang paling lama berkhidmat di kalangan mereka iaitu Karim Younis dan Maher Younis – yang telah dipenjara selama hampir 40 tahun.

Di antara 283 pejuang kemerdekaan yang telah dipenjarakan selama lebih 20 tahun, puluhan mereka yang telah dibebaskan dalam perjanjian pertukaran tahanan yang ditandatangani pada Oktober 2011.

Bagaimanapun, mereka ditangkap semula pada 2014 dan hukuman terdahulu mereka dikembalikan semula – di mana Nael Barghouti antara yang paling menonjol dengan tempoh tahanannya ditambah sehingga 42 tahun. – Agensi


LCS: Rakyat musykil cara pilih syarikat terbabit ‘direct nego’

BANGI, 17 Muharram 1444H, Isnin – Parti BERJASA menggesa supaya kriteria syarikat terbabit dalam rundingan terus untuk setiap projek kerajaan dibentangkan segera untuk pengetahuan umum.

Ini kerana, rakyat musykil terhadap cara pemilihan syarikat yang tidak mampu menepati perjanjian ditetapkan, meskipun amalan rundingan terus atau ‘direct nego’ dalam sesuatu projek kerajaan bukan perkara baharu.

Justeru, bagi mengelakkan kerugian berganda di masa hadapan, Ketua Penerangan BERJASA, Hazwan Mohamad berkata, kerajaan wajar membentangkan segera kriteria syarikat yang dirunding terus untuk setiap projek selepas ini.

“Walaupun projek ini berkaitan sistem keselamatan negara, namun kerasukan pemimpin UMNO sangat tidak munasabah.

“Di bawah kepimpinan kerajaan PH pula, sejumlah 101 projek bernilai RM6.61 bilion telah diluluskan juga secara rundingan terus.

“Jadi, apa kriteria setiap pemilihan syarikat ini sehingga ianya dirunding terus?,” katanya dalam kenyataan, hari ini.

Mengulas mengenai isu kapal tempur pesisir (LCS), beliau berkata, sejumlah berbilion ringgit sudah dibelanjakan, namun sehingga hari ini tiada satu pun diterima.

Projek LCS secara dasarnya terhenti atas pelbagai faktor pada 2019, namun kerajaan memutuskan menyambungnya semula berdasarkan opsyen paling murah, katanya.

“Namun, jangan pernah lupa tentang isu LMS buatan China yang mengalami kerosakan walaupun penggunaannya baru sahaja beberapa bulan setelah diterima oleh TLDM.

“‘Opsyen paling murah’ adalah sangat tidak masuk akal jika dibandingkan dengan kualiti pertahanan negara yang diperlukan,” katanya.

Isu projek pembinaan LCS mencetuskan pelbagai polemik selepas laporan Jawatankuasa Kira-Kira Wang Negara (PAC) menyatakan kerajaan sudah membayar RM6.083 bilion untuk projek lima kapal LCS kepada Boustead Naval Shipyard Sdn Bhd (BNS) yang dilaksanakan secara runding terus, namun setakat ini tiada kapal diterima.

Pada masa sama, laporan turut mendedahkan lebihan kos projek LCS berjumlah RM1.4 bilion dengan RM400 juta digunakan untuk membayar hutang lama daripada projek kapal peronda lama.

Projek pembinaan LCS adalah perolehan terbesar dalam sejarah Kementerian Pertahanan dengan kos keseluruhan RM9 bilion dan kontak projek berkenaan yang bermula 2013 itu dijangka siap dalam masa 10 tahun.


Tiba masa untuk kerajaan perpaduan: EMIR Research

KUALA LUMPUR, 11 Muharram 1443H, Jumaat – Kewujudan kerajaan perpaduan akan dapat menjadi tonggak kepada kestabilan politik, di samping memacu hala tuju negara keluar dari pandemik COVID-19, menurut badan pemikir EMIR Research.

Dr Rais Hussin dan Jason Loh Seong Wei yang merupakan sebahagian daripada pasukan penyelidik EMIR Research mengatakan bahawa kerajaan perpaduan juga akan membuka jalan untuk pemulihan penuh COVID-19 dan juga selepasnya.

Badan pemikir itu mengemukakan beberapa cadangan praktikalnya dalam pembentukan kerajaan perpaduan, termasuk mencadangkan agar Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memuktamadkan kerajaan perpaduan yang difokuskan kepada pengurusan pandemik dan pemulihan ekonomi untuk tempoh setahun.

“Ia juga merupakan waktu yang tepat bagi Raja Berperlembagaan untuk tampil dan menyelesaikan kebuntuan politik, sebagai badan keempat dalam kerajaan,” kata mereka dalam kenyataan hari ini.

Dr Rais Hussin dan Jason Loh Seong Wei juga mencadangkan Yang di-Pertuan Agong melantik perdana menteri daripada gabungan yang mempunyai jumlah terbanyak, manakala jawatan timbalan perdana menteri daripada gabungan lain, dan satu lag jawatan timbalan perdana menteri dikhususkan kepada ahli politik dari Sabah atau Sarawak.

Kemelut politik negara ketika ini menyaksikan semua Ahli Parlimen (MP) diarah untuk menyerahkan akuan bersumpah untuk masing-masing mencalonkan calon perdana menteri ke Istana Negara pada pukul 4 petang, Rabu lepas.

Notis yang dikeluarkan oleh Speaker Dewan Rakyat Datuk Azhar Azizan Harun kepada 220 Ahli Parlimen adalah untuk membolehkan salah seorang dari mereka yang memperoleh sokongan majoriti untuk dilantik sebagai perdana menteri susulan pengunduran Tan Sri Muhyiddin Yassin Isnin lepas.

EMIR Research juga menyatakan bahawa kabinet tidak seharusnya mengandungi lebih daripada 10 menteri dan 10 timbalan menteri.

Menurutnya di saat ketidaktentuan kesihatan awam dan ekonomi negara, kerajaan perlu konsisten dan mengurangkan perbelanjaan yang tidak perlu, termasuk memiliki kabinet yang besar.

Badan pemikir itu turut mencadangkan undang-undang anti lompat parti dikaji dalam tempoh setahun, bagi memastikan kejadian lompat parti yang kerap tidak lagi berlaku, di samping bagi mengelak kekerapan ‘kerajaan tumbang” disebabkan oleh perbuatan lompat parti.

Dengan mengambil contoh akta Recall of MPs Act (2015) United Kingdom, EMIR Research mencadangkan agar Artikel 10 mengenai “kebebasan kesepakatan” diubah untuk menambahkan pada Artikel 10 (2) (c) supaya frasa sedemikian memberi maksud lebih jelas bahawa lompat parti adalah prejudis kepada kepentingan awam.

Ahli Parlimen dan Ahli Dewan Undangan Negeri dilarang menukar gabungan parti atau politik sepanjang tempoh keseluruhan Parlimen dan Dewan Undangan Negeri masing-masing, menurut kenyataan itu.

Badan pemikir itu berkata akhirnya seluruh negara bersiap sedia untuk memnghadapi Pilihan Raya Umum ke-15 (PRU15) yang lebih adil bagi semua pihak, tanpa sebarang gabungan yang memiliki kelebihan dari segi kuasa sebagai penyandang.

Kerajaan perpaduan akan memastikan bahawa kedua-dua pennyandang dan pembangkang memiliki peluang yang sama untuk bersaing pada PRU15 sambil memastikan kestabilan dan kepastian politik.

“Penyelidikan EMIR juga berada di barisan depan dalam menuntut politik dan ekonomi empati. Ahli politik tidak boleh melupakan perkara ini. Kesejahteraan rakyat selalu penting dan mesti menjadi salah satu faktor dalam perhitungan politik semua pihak. Kerajaan perpaduan dapat mengatasi hal ini,” tegas EMIR Research.

EMIR Research adalah badan pemikir bebas yang memfokuskan kepada cadangan dasar strategi berdasarkan kajian yang teliti. – Bernama


Judi: Langkah Kedah bukan nak diskriminasi kaum lain

ALOR SETAR, 12 Rabiulakhir 1443H, Rabu – Langkah kerajaan negeri Kedah untuk tidak lagi meluluskan lesen perjudian kepada mana-mana premis di negeri ini bukan bertujuan menyekat kebebasan hak asasi manusia atau mendiskriminasi kaum lain.

Menteri Besar Kedah Datuk Seri Muhammad Sanusi Md Nor berkata, keputusan itu dibuat sebagai satu daripada cara untuk mentaati perintah Allah serta mensyukuri nikmat dikurniakan kepada Kedah.

“…apabila saya jadi kerajaan, nampak nikmat banyak yang mana (nilai) pelaburan masuk tinggi ke negeri ini, malah setiap rumah di negeri ini ada masuk bakul makanan…maka saya buat keputusan untuk tidak lagi menyambung lesen premis perjudian ini sebagai satu daripada cara saya bersyukur atas banyaknya nikmat yang Allah kurniakan kepada negeri ini.

“Tapi ada orang bantah guna alasan hak asasi, guna alasan rasisme (yang) hendak menghalang orang bukan Islam. Sebenarnya tidak betul itu semua,” katanya ketika menggulung perbahasan Bajet Kedah 2022 pada persidangan Dewan Undangan Negeri (DUN) Kedah di Wisma Darul Aman,  hari ini.

Selain itu, beliau berkata, tiada satu kajian pun menunjukkan yang aktiviti perjudian menguntungkan malah kerajaan China yang tidak memiliki ramai penduduk dalam kalangan orang Islam pun turut mengharamkan kegiatan itu di negara mereka sejak 1949.

“Negara kita ramai orang Islam, keputusan ini dibuat atas dasar untuk menjaga keharmonian masyarakat dan atas dasar bersyukur dengan nikmat yang banyak,” katanya.

Persidangan DUN Kedah bersambung esok – Bernama


Dakwaan tanaman Musang King punca banjir, MP Baling mahu projek dihentikan

BALING, 5 Zulhijjah 1443H, Selasa – Ahli Parlimen Baling, Datuk Seri Abdul Azeez Abdul Rahim berharap projek tanaman durian Musang King di Gunung Inas dihentikan, selepas ia didakwa sebagai antara punca kejadian banjir dan fenomena kepala air yang berlaku di beberapa buah kampung di daerah ini, petang semalam.

Beliau berkata, sebelum ini pihaknya yang mewakili penduduk di kawasan sekitar telah menghantar memorandum bantahan projek itu kepada Menteri Besar, Datuk Seri Muhammad Sanusi Md Nor.

“Saya mewakili penduduk sudah membawa memorandum bantahan yang ditandatangani oleh 900 penduduk sekitar berserta dengan nombor kad pengenalan mereka, penduduk pun sudah banyak kali melakukan demonstrasi berhubung isu ini.

“Projek ini diluluskan oleh kerajaan negeri sebelum ini, isu ini bukan sebulan dua tapi sudah bertahun-tahun,” katanya kepada pemberita selepas meninjau lokasi kejadian di Kampung Iboi di sini hari ini.

Beliau turut melahirkan rasa sedih dengan bencana itu yang mengorbankan tiga beranak berusia antara 14 hingga 53 tahun termasuk seorang wanita hamil empat bulan.

“Saya sudah cakap dalam Parlimen enam bulan lalu, kita di Baling perlukan RM300 juta untuk menyelesaikan isu banjir di Baling, sudah berulang kali saya merayu termasuk kepada Kementerian Alam Sekitar dan Air, akhirnya hari ini berlaku juga kejadian tidak diingini,” katanya.

Sementara itu Muhammad Sanusi dalam sidang media hari ini berkata, dakwaan bahawa projek tanaman durian Musang King di Gunung Inas sebagai punca kejadian itu belum disahkan.

Katanya, dakwaan itu perlu disahkan dengan maklumat lengkap sebelum sebarang tuduhan dilemparkan kepada pihak yang terbabit. – Bernama


Polis siasat laporan berkenaan kenyataan Takiyuddin

PUTRAJAYA, 7 Zulkaedah 1442H, Jumaat – Polis menyiasat laporan yang dibuat terhadap Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berhubung kenyataannya yang didakwa derhaka terhadap titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Tanpa menyatakan akta siasatan tersebut dijalankan, Menteri Dalam Negeri Datuk Seri Hamzah Zainudin berkata setiap aduan dan laporan polis yang diterima akan disiasat dengan teliti tanpa mengira darjat.

Menurut laporan media, Ketua Pemuda Amanah Shazni Munir Mohd Ithnin membuat laporan polis di Ibu Pejabat Polis Daerah Dang Wangi di Kuala Lumpur semalam bagi meminta polis menyiasat kenyataan Takiyuddin yang didakwa memperlekeh pandangan Seri Paduka supaya menyegerakan sidang Parlimen.

Pada Rabu, Seri Paduka menzahirkan pandangan bahawa persidangan Parlimen perlu diadakan secepat mungkin. Susulan itu, Takiyuddin dilaporkan berkata pandangan Seri Paduka berhubung persidangan Parlimen itu tidak memperincikan bila ia perlu dilaksanakan.

“Biarlah polis dapatkan maklumat dahulu mengenai laporan itu dan kita tidak boleh terus kata (laporan itu) di bawah seksyen apa. Polis perlu tahu apa kesalahan dilakukan,” kata Hamzah pada sidang media rangkuman operasi pematuhan prosedur operasi standard (SOP) sekatan pergerakan penuh, di sini hari ini.

Ditanya sama ada Takiyuddin akan dipanggil polis, Hamzah berkata sesiapa yang terdapat dalam laporan polis akan dipanggil dan disiasat.

“Sesiapa sahaja dalam laporan polis kita akan buat siasatan. Kita tiada darjat mengenai itu,” katanya. – Bernama


Langkah ‘Dewan Merdeka’ bunuh demokrasi

BANGI, 21 Jamadilakhir 1444H, Sabtu – Khairy Jamaluddin merayu perwakilan UMNO tidak membiarkan usul tambahan yang dibawa Perwakilan Negeri Sembilan supaya jawatan Presiden dan Timbalan Presiden tidak dipertandingkan.

Bekas Ketua Pemuda UMNO itu berkata, sangat penting perwakilan dalam UMNO tidak melakukan langkah ‘Dewan Merdeka’ untuk membunuh demokrasi dan menidakkan suara perwakilan bahagian di akar umbi bagi menentukan masa depan parti itu.

“Petang ini akan ada undian untuk usul tambahan ini dan saya difahamkan ia akan ‘dibulldoze’ (dilanggar).

“Malah, beberapa tag di kerusi di Dewan Merdeka yang dikhaskan untuk perwakilan bahagian telah dicabut dan ditanggal supaya perwakilan import boleh dibawa masuk untuk sorak dan ‘bulldoze’ usul supaya ia (jawatan Presiden dan Timbalan Presiden) tidak dipertandingkan.

“Saya merayu kepada perwakilan yang ada di dalam dewan, kita jangan biarkan usul ini lulus terutama jawatan Presiden dan Timbalan tidak dipertandingkan. Kita bagi perwakilan di bahagian kebebasan untuk memilih pucuk pimpinan parti yang akan datang,” katanya dalam satu video di TikTok, hari ini.

Dalam pada itu, beliau memberi jaminan bahawa pemilihan yang akan diadakan tidak membawa kepada perpecahan, sebaliknya pihak yang menang akan mendapat mandat serta sokongan daripada parti.

“Kita ketepikan segala perbezaaan selepas selesai pemilihan nanti. Itu budaya kita dalam UMNO.

“Pemilihan memang biasa tetapi bila dah menang kita ‘move on’ sebab yang menang akan dapat mandat.

“Kita rapatkan balik saf kita. Jadi naratif yang menyatakan pemilihan membawa kepada perpecahan adalah tidak benar sama sekali,” katanya.


Dakwa diseksa, 75 peratus tahanan penjara Tora Istiqbal mogok lapar

KAHERAH, 29 Safar 1442H, Sabtu – Jumlah tahanan di penjara Tora Istiqbal di sini yang mengambil bahagian dalam mogok lapar kini meningkat hampir 75 peratus, sejak dilancarkan pada Ahad lalu.

Kumpulan hak asasi manusia, We Record berkata, semua tahanan di sel A melancarkan mogok lapar, dan 70 peratus di sel B, sementara 50 peratus lagi di sel C.

Tindakan itu diambil susulan menentang penyeksaan yang dikenakan ke atas dua tahanan menggunakan kejutan elektrik pada awal bulan ini.

Tahanan terbabit telah ditanggalkan pakaian, dan dibawa ke sel disiplin dengan hanya berseluar dalam.

Susulan itu, tahanan lain menuntut supaya siasatan dilakukan terhadap layanan buruk berkenaan, termasuk mogok lapar dengan makanan yang diberikan oleh pihak pentadbiran penjara.

Bagaimanapun, tindakan sebahagian besar tahanan menyebabkan mereka yang berusia dan berpenyakit kronik berdepan masalah kesihatan akibat kekurangan makanan.

Bulan lalu, Menteri Dalam Negeri mengumumkan bahawa empat tahanan dan empat pegawai penjara terbunuh dalam cubaan melarikan diri daripada penjara Scorpion, salah satu penjara dalam kompleks Tora.

Tidak lama kemudian, 15 tahanan politik di blok yang sama dituduh melakukan perkara sama, namun aktivis hak asasi meragui dakwaan itu.

Kumpulan hak asasi curiga dengan dakwaan Kementerian Dalam Negeri, memandangkan penjara Scorpion adalah antara salah satu penjara paling selamat di negara itu.-  Agensi


Keputusan Agong bijak, prihatin nasib rakyat

BANGI, 8 Rabiulawal 1442H, Isnin – Persatuan Pengguna Islam Malaysia (PPIM) menjunjung titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang memutuskan tiada keperluan untuk negara mengisytiharkan darurat bagi memerangi COVID-19.

Menyifatkan keputusan Al-Sultan Abdullah sebagai bijak, adil dan prihatin terhadap nasib rakyat, Pengerusi PPIM, Datuk Nadzim Johan yakin rakyat boleh menarik nafas lega kerana masih mempunyai ruang meneruskan kelangsungan hidup.

Katanya, PPIM juga mengikuti secara teliti akan perkembangan politik yang semakin tidak menentu dan amat bimbang jika berterusan, akan mencetuskan suasana yang lebih buruk dan tidak berkesudahan.

“Lebih mengancam ketenteraman rakyat jika keadaan ini akan menyebabkan pembubaran Parlimen dan pilihan raya umum perlu diadakan dalam keadaan hiruk pikuk wabak bahaya ini,” katanya dalam kenyataan, hari ini.

Tidak mahu perkara sama berulang sebagaimana selepas Pilihan Raya Negeri (PRN) Sabah, Nadzim bersetuju dengan teguran Al-Sultan Abdullah supaya ahli-ahli politik menghentikan ‘politicking’, perbalahan serta perbezaan pendapat yang menggugat kestabilan pemerintahan negara.

Beliau berkata, dalam keadaan negara diancam COVID-19, semua pihak sepatutnya berganding bahu dan mengetepikan perbezaan serta menumpukan seluruh tenaga dan kepakaran untuk memerangi pandemik itu.

“Kami juga dengan penuh harapan agar titah Seri Paduka Baginda mengenai pembentangan Belanjawan Negara 2021 yang amat penting kepada rakyat dalam menangani wabak COVID-19 dan memulihkan ekonomi negara ini dijunjung perintah oleh semua pihak.

“Kami mempunyai keyakinan yang penuh akan kemampuan barisan hadapan kita dalam memerangi wabak ini.

“Sama-samalaah berdoa agar negara dapat keluar dari gejala ini dengan baik dan meraih pengalaman yang baru dalam berdepan sebarang kemungkinan gejala di masa akan datang,” katanya.


Pahang ambil tindakan undang-undang pihak fitnah negeri abai alam sekitar

BANGI, 24 Syaaban 1443H, Ahad – Kerajaan negeri Pahang menyatakan pihaknya sudah melaksanakan pelbagai cara dan inisiatif pengurusan mengenai hutan dan kelestarian alam sekitar untuk kesejahteraan rakyat di negeri berkenaan.

Justeru, ia membidas mana-mana pihak yang menyebarkan fitnah kononnya kerajaan negeri mengabaikan kepentingan pemuliharaan alam sekitar di negeri itu.

Malah, kerajaan negeri Pahang juga tidak akan teragak-agak untuk mengambil tindakan undang-undang terhadap individu yang menyebarkan fitnah.

Menegaskan perkara itu, Menteri Besar, Datuk Seri Wan Rosdy Wan Ismail berkata, pihaknya komited melaksanakan pengurusan dan pemuliharaan bagi Hutan Simpan Kekal (HSK) berkeluasan 1.59 hektar dan kawasan berhutan (2.04 hektar), iaitu meliputi 57 peratus keluasan negeri.

Antara dilaksanakan pewartaaan HSK, tambahan hutan tadahan air, tanah kerajaan membabitkan persempadanan dengan negeri jiran, iaitu Kelantan, Perak, Terengganu, Selangor, Negeri Sembilan dan Johor dikenali sebagai Sempadan Hijau.

Wan Rosdy berkata, setiap projek pembangunan di Pahang dilaksanakan secara lestari berpandukan konsep alam sekitar, sosial dan tadbir urus (ESG).

Katanya lagi, kerajaan negeri telah meluluskan bebarapa kawasan HSK di Jelai dan Tanum (Lipis) sebagai koridor ekologi Central Forest Spine (CFS) selain mewartakan hutan simpan di Sungai Ikan, Ulu Telom, Cameron Highlands sebagai HSK.

Bahkan, kerajaan negeri juga sedang mempertimbangkan untuk mewartakan kawasan seluas 863.85 hektar di Sungai Yu, Lipis sebagai HSK yang menjadi antara inisiatif menyokong CFS bagi tujuan pemuliharaan flora dan fauna untuk pembangunan sektor ekopelancongan.

“Bagi memperkasakan sektor ekopelancongan dan sumber biodiversiti, kerajaan negeri telah menubuhkan Perbadanan Taman Negeri Pahang (PTNG) dan Majlis Biodiversiti Negeri Pahang (MBNP) mengenai dasar umum pemeliharaan, penggunaan, kawalan, pengurusan, pembangunan alam sekitar, sumber dan biodiversiti Taman Negara Pahang.

“Kedua-duanya berfungsi sebagai penasihat kepada kerajaan negeri bagi melindungi alam semula jadi dan sumber biodiversiti, kajian dasar bioteknologi dan melindungi harta intelek khazanah flora dan fauna termasuk aspek promosi dan pengiklanan kawasan ekopelancongan,” katanya seperti dipetik media tempatan.

Sementara itu, Wan Rosdy berkata, dalam usaha penambahbaikan dan inisiatif pembangunan tersebut, kerajaan negeri telah melancarkan kempen menanam 100 juta pokok di kawasan hutan yang sehingga ini sudah mencapai 3.3 juta pokok ditanam.

“Kerajaan menyasarkan penanaman sebanyak lima juta benih pokok setahun menerusi kempen ‘1 Pokok, 1 Rakyat Pahang’ yang telah dimulakan sejak dilancarkan pada 31 Disember 2020 di Cameron Highlands.

“Di samping itu, kita juga mengadakan projek pemuliharaan Tasik Chini sebagai HSK dengan pembinaan benteng dan penanaman semula hutan,” katanya.

Sebelum ini, penerokaan hutan di Pahang membimbangkan penduduk negeri itu terutama apabila tibanya musim tengkujuh yang turut menyebabkan banjir.

Malah, pakar geologi berpandangan sekiranya pembalakan di negeri itu berterusan seperti sekarang, maka dijangka banjir tidak terkawal akan melanda setiap tahun dan bukannya lima atau 10 tahun sekali seperti berlaku sebelum ini.


Taikun kuasai ekonomi, politik negara?

BANGI, 21 Safar 1442H, Sabtu – Siasatan terhadap beberapa anggota polis berhubung isu sindiket ‘cuci duit’, menjadi petanda jelas bahawa golongan taikun kini menguasai sektor ekonomi negara.

Malah, tidak keterlaluan juga jika dikatakan mereka turut menguasai arena politik.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin menyifatkan, perkara tersebut sebagai petanda tidak baik kepada keselamatan negara.

Kebimbangan itu, katanya, dikukuhkan lagi menerusi penglibatan anggotan Polis Diraja Malaysia (PDRM) dalam melindungi kegiatan haram taikun-taikun berkenaan.

“Semakin banyak bukti betapa taikun judi, dadah dan gengster mempengaruhi dan menguasai pelbagai sektor ekonomi dan politik sehingga menjejas keselamatan negara.

“Ada segelintir anggota PDRM yang diamanahkan telah ditahan SPRM kerana melindungi tauke dunia judi atas talian yang berpusat di segi tiga emas Bukit Bintang,” dakwanya dalam kenyataan, hari ini.

Sebelum ini, sebahagian pegawai dan anggota polis yang ditahan SPRM dipercayai melindungi kegiatan haram milik Kartel Low Yat.

Berita Harian memetik sumber sebagai berkata, rangkaian kartel ini sanggup membelanjakan jutaan ringgit sebagai habuan bulanan kepada pegawai dan anggota berkepentingan yang boleh memastikan aktiviti judi dalam talian terus beroperasi serta tidak digempur.

Katanya, sindiket itu sebelum ini dikatakan mempunyai beberapa premis judi di sekitar Lembah Klang, namun selepas operasi besar-besaran digerakkan pihak berkuasa memaksa Kartel Low Yat mengalihkan kegiatan mereka kepada telefon bimbit.

“Dengan telefon bimbit, kaki judi tidak perlu ke premis mesin judi sebaliknya boleh membuat taruhan secara dalam talian di rumah, di tempat kerja atau di mana-mana sahaja tanpa perlu bimbang ditahan pihak berkuasa.

“Bagaimanapun sistem alamat protokol internet (IP) aktiviti judi sindiket berkenaan sebenarnya boleh dikesan pihak berkuasa termasuk Jabatan Siasatan Jenayah Komersial (JSJK) dan Jabatan Siasatan Jenayah (JSJ),” katanya.

Sumber berkata, SPRM dilaporkan mempunyai nama pegawai dan anggota yang masih belum ditahan, dengan ada antaranya sudah dan akan dipanggil dalam masa terdekat.

Beliau juga memaklumkan, untuk ‘menghalalkan’ wang hasil aktiviti judi ini, orang kanan sindiket Kartel Low Yat akan melaburkan wang dalam perniagaan dikendalikan selebriti, artis dan beberapa usahawan melalui penubuhan syarikat serta anak syarikat.


Bangladesh beli vaksin Pfizer-BioNTech dari COVAX

DHAKA, 27 Jamadilawal 1442H, Isnin – Bangladesh memutuskan untuk membeli vaksin COVID-19 yang dibangunkan oleh Pfizer-BioNTech melalui COVAX, sebuah platform yang menyasarkan suntikan vaksinasi kepada mereka yang memerlukan.

Pertubuhan Bangsa-Bangsa Bersatu (PBB) berusaha untuk meyakinkan Bangladesh supaya membeli vaksin – yang dibangunkan bersama oleh farmasi Amerika Syarikat (AS) dan Jerman – di bawah inisiatif badan antarabangsa itu sebelum 18 Januari.

“Pejabat kami berusaha untuk mengirimkan rencana lengkap bagi memastikan Bangladesh menerima pembekalan, pengedaran dan penyimpanan vaksin,” kata Ketua Pengarah Kesihatan, Meerjady Sabrina.

Suhu diperlukan untuk menyimpan vaksin Pfizer-BioNTech adalah -70 darjah Celcius.

COVAX diketuai oleh Pertubuhan Kesihatan Sedunia (WHO), yang telah memberi jaminan untuk memberikan dua bilion dos vaksin selamat dan berkesan kepada sekurang-kurangnya 172 negara pada penghujung 2021.

Tindakan Bangladesh itu dibuat ketika dos dari India masih belum memberi bayangan sedia digunakan dalam masa terdekat.

Sebelum ini, Bangladesh menandatangani perjanjian dengan Serum Institute of India yang menghasilkan vaksin Oxford AstraZeneca COVID-19 bagi keluaran 30 juta dos.

India yang mencatatkan jumlah jangkitan COVID-19 kedua tertinggi di dunia melancarkan usaha vaksinasi pada 16 Januari.

Penyelia ubat negara memberi kebenaran kepada dua vaksin – iaitu dibangungkkam oleh AstraZeneca dengan Universiti Oxford (Covishield) dan firma tempatan Bharat Biotech (Covaxin).-  Agensi


Tak boleh sentuh Hajarul Aswad, peraturan untuk jemaah umrah

RIYADH, 12 Safar 1442H, Rabu – Arab Saudi semalam mengumumkan langkah-langkah baharu untuk menunaikan umrah – yang ditangguhkan selama enam bulan susulan wabak coronavirus.

Agensi berita rasmi SPA melaporkan, sebagai sebahagian daripada langkah-langkah COVID-19, struktur penghalang yang diletakkan di sekitar Kaabah dan Hajarul Aswad atau Batu Hitam akan tetap berada di tempatnya dan pengunjung tidak dibenarkan untuk menyentuhnya.

“Masjidil Haram di Makkah akan dibasmi kuman 10 kali sehari,” kata SPA, sambil menambah bahawa bilik kuarantin telah disediakan untuk pengunjung yang menunjukkan gejala COVID-19.

Minggu lalu, Arab Saudi mengumumkan akan meningkatkan larangan perjalanan yang berkaitan dengan coronavirus untuk menunaikan Umrah mulai awal bulan depan secara beransur-ansur.

Keputusan untuk membenarkan semula Umrah, atau ziarah kecil yang dilakukan oleh umat Islam, dilakukan selepas cuti hampir enam bulan.

Mulai 4 Oktober, Arab Saudi dan penduduk asing dibenarkan untuk menunaikan umrah di Masjidil Haram dengan kapasiti 30 peratus atau 6,000 orang sehari.

Sementara itu, pada 18 Oktober, kerajaan Teluk akan mengizinkan 15,000 jemaah sehari untuk menunaikan umrah dan solat di Masjid Nabawi di Madinah

SPA berkata, jemaah tempatan dan antarabangsa yang datang untuk menunaikan umrah dan ibadah akan diterima mulai 1 November.

Sementara itu, Masjidil Haram dan Masjid Nabawi akan dibuka untuk ibadah pada kapasiti penuh dengan mengambil langkah-langkah perlindungan COVID-19. – Agensi